Paras air empangan, sungai stabil di Selangor
Oleh MOHD YUNUS YAKKUB

17 April 2023, 9:14 pm
SHAH ALAM – Paras air empangan dan sungai di Selangor masih berada dalam keadaan terkawal walaupun negara kini mengalami musim panas ketika ini.
Pengerusi Jawatankuasa Tetap Infrastruktur dan Kemudahan Awam, Pemodenan Pertanian dan Industri Asas Tani Selangor, Ir. Izham Hashim berkata, pihaknya tidak mendapat sebarang laporan berhubung penyusutan air di mana-mana empangan ketika ini dengan jumlah hujan yang diterima setakat ini adalah mencukupi.
“Setakat ini paras empangan, simpanan air di luar sungai kita masih penuh selain sungai juga masih terurus, tiada isu (bekalan air) di Selangor),
“Jadi, orang ramai tidak perlu bimbang mengenai bekalan air di Selangor di sebalik musim panas yang melanda ketika ini,” katanya pada sidang akhbar hari ini.
Terdahulu, beliau merasmikan penutupan Bengkel Kajian Semula Pelan Pengurusan Lembangan Sungai Bersepadu (IRBM) Lembangan Sungai Klang di Double Tree By Hilton, di sini, hari ini.
Sebelum ini, Menteri Sumber Asli, Alam Sekitar dan Perubahan Iklim, Nik Nazmi Nik Ahmad sebelum ini memaklum semua negeri di Malaysia dijangka mengalami cuaca panas berpanjangan sehingga Ogos susulan musim peralihan monsun.

Kata Izham, orang ramai bagaimanapun dinasihatkan untuk berjimat cermat dalam penggunaan air memandangkan rakyat Selangor menggunakan jumlah air yang lebih tinggi.
“Untuk makluman, penggunaan air bagi seorang individu di Selangor untuk sehari adalah 220 liter, berbanding penggunaan air di peringkat nasional iaitu 200 liter.
“Kita akan membuat pengawasan yang lebih ketat untuk memastikan tidak ada pihak yang mencemarkan sungai sepanjang musim Aidilfitri ini,” tegasnya.
Mengulas mengenai bengkel tersebut, Izham menjelaskan ia melibatkan kajian pengurusan sumber air dalam apa jua keadaan banjir, kemarau dan isu pencemaran di tiga lembangan sungai iaitu Sungai Selangor, Sungai Langat dan Sungai Klang.
“Ini menekankan kepada empat polisi utama iaitu kecukupan air, tahap kebersihan air, pengawalan atau penjagaan dalam aspek banjir serta kelestarian,” katanya. – KOSMO! ONLINE


Lelaki tersepit dalam garaj akibat pokok tumbang
Oleh HARRITH HISHAM

17 April 2023, 10:40 pm
KUALA LUMPUR – Seorang lelaki berdepan detik cemas apabila tersepit dalam runtuhan garaj akibat pokok tumbang di Jalan Pantai Dalam, Kampung Dato Tatah, di sini hari ini.
Komander Operasi, Pegawai Bomba Kanan I (KUP) Zakaria Shaari berkata, seramai 11 anggota dan sebuah jentera Fire Rescue Tender (FRT) dikejarkan ke lokasi selepas menerima panggilan kecemasan pada pukul 6.10 petang.
“Setibanya pasukan bomba di lokasi kejadian mendapati berlaku pokok tumbang menghempap garaj.
“Seorang mangsa lelaki tempatan berusia 29 tahun tersepit di dalam runtuhan garaj tersebut,” katanya dalam kenyataan hari ini.
Kata Zakaria, mangsa berjaya dikeluarkan, namun mengalami kecederaan ringan di bahagian kaki kanan.
“Mangsa telah diberi rawatan awal oleh anggota Perkhidmatan Perubatan Kecemasan (EMRS) sebelum dihantar ke Hospital Kuala Lumpur,” ujarnya. – KOSMO! ONLINE


[VIDEO] Masalah sistem brek punca 8 kenderaan dilanggar lori pasir
Oleh HARRITH HISHAM

17 April 2023, 9:09 pm
GOMBAK – Masalah brek dipercayai punca pemandu gagal mengawal lori sebelum mengundur lalu melanggar lapan kenderaan di Rawang Mutiara Business Centre, di sini petang tadi.
Pengarah Bomba Selangor, Morni Mamat berkata, pihaknya menerima panggilan kecemasan berhubung kejadian pada pukul 3.47 petang.
Katanya, sejurus itu sepasukan anggota dan pegawai dari Balai Bomba dan Penyelamat Bukit Sentosa digerakkan ke lokasi kejadian.
“Setibanya di lokasi, kita dapati kemalangan berlaku melibatkan lapan kenderaan dengan sebuah lori pasir di hentian lampu isyarat.
“Lori tersebut dipercayai mengalami kegagalan sistem brek sebelum mengundur secara perlahan dan melanggar kenderaan di belakang,” katanya dalam kenyataan hari ini.
Morni berkata, bagaimanapun, tiada mangsa dilaporkan cedera dalam kejadian terbabit.

“Semua mangsa dalam kenderaan didapati sempat menyelamatkan diri setelah menyedari perkara berkenaan,” ujarnya.
Sementara itu, Ibu Pejabat Polis Daerah (IPD) Gombak mengesahkan baru menerima satu laporan berhubung kejadian tersebut. – KOSMO! ONLINE


Sivakumar tak perlu ‘direhatkan’ – Anwar
Oleh Abdul Rahman Razali

17 April 2023, 9:42 pm
Sivakumar tak perlu ‘direhatkan’ – Anwar | 15 MINIT MMTV 17 APRIL 2023


Jalan Batang Kali-Genting Highlands boleh diguna pertengahan tahun depan
Oleh MOHD YUNUS YAKKUB

17 April 2023, 9:21 pm
SHAH ALAM – Kerja-kerja membaiki cerun dan jalan di Batang Kali-Genting Highlands dijangka siap pada pertengahan tahun depan.
Pengerusi Jawatankuasa Tetap Infrastruktur dan Kemudahan Awam, Pemodenan Pertanian dan Industri Asas Tani Selangor, Ir. Izham Hashim berkata, peruntukan lebih RM20 juta telah diluluskan di bawah Jabatan Kerja Raya Selangor bagi kerja-kerja tersebut.

Izham (enam dari kiri) bersama peserta bengkel tersebut. Foto oleh AFIQ RAZALI/ KOSMO!
“Kita siapkan dulu tembok atau dinding penahan dan teknologi diguna pakai adalah sesuai dengan kawasan itu yang sempit dan bertahan lebih baik.
“Kontraktor pun telah dilantik untuk melaksanakan kerja-kerja (cerun) itu termasuk jalan. Perlukan masa 10 bulan dan dijangka pertengahan tahun depan sudah boleh digunakan jalan itu,” katanya pada sidang akhbar hari ini.
Terdahulu, beliau merasmikan penutupan bengkel kajian semula pelan pengurusan Lembangan Sungai Berdepadu (IRBM) Lembangan Sungai Klang dan majlis berbuka puasa di Double Tree by Hilton Shah Alam, di sini.
Jelas Izham, pengguna diminta terus menggunakan laluan alternatif yang akan dikeluarkan pihak berkuasa.

Insiden tanah runtuh di jalan Batang Kali- Getting Highlands yang turut menarapkan sebahagian tapak perkhemahan Father’s of Organics pada Disember tahun lalu mengakibatkan 30 mangsa maut.
Susulan itu, laluan itu kemudian ditutup sejak 16 Disember lalu sebelum dibuka 6 Januari lalu bagi kegunaan pengguna jalan raya.
Pembukaan itu melibatkan Jalan Negeri B66 laluan Batang Kali-Genting Highlands Seksyen 10.4 serta melibatkan satu lorong dan terhad kepada syarat-syarat yang telah ditetapkan oleh Jabatan Kerja Raya. – KOSMO! ONLINE


Kuota 60,000 tan metrik minyak masak kekal
Oleh MOHD RIDZAUDDIN ROSLAN

17 April 2023, 7:05 pm
PUTRAJAYA – Kementerian Perdagangan Dalam Negeri dan Kos Sara Hidup (KPDN) menegaskan kuota minyak masak sebanyak 60,000 tan metrik adalah kekal selain tiada cadangan mengurangkan kuota itu kepada 40,000 tan metrik sebulan.
KPDN dalam satu kenyataan berkata, jumlah kuota 60,000 tan metrik itu yang bersamaan 60 juta pek minyak masak bersubsidi 1 kilogram adalah mencukupi sekiranya digunakan oleh isi rumah sahaja.
“Bagaimanapun, hasil pemeriksaan harian mendapati kerap berlaku kekurangan minyak masak bersubsidi di kawasan tertentu.
“Situasi itu banyak dipengaruhi oleh faktor-faktor lain terutama pembelian oleh golongan bukan isi rumah serta pembukaan sektor perniagaan yang menggunakan minyak masak dalam perniagaan mereka.
“Ia juga melibatkan syarikat pembungkus yang tidak beroperasi pada tahap maksima, masalah pengedaran, tindakan kes oleh KPDN sendiri selain digunakan bagi pelbagai program anjuran kerajaan,” katanya dalam satu kenyataan di sini tadi.
KPDN berkata demikian sebagai memberikan penjelasan lanjut berhubung isu kuota minyak masak subsidi yang mungkin akan dikurangkan kepada 40,000 tan metrik sebulan yang dilaporkan oleh media arus perdana baru-baru ini. – KOSMO! ONLINE


Wanita maut, anak dan suami parah kereta bertembung lori sayur
Oleh ASLIZA MUSA

17 April 2023, 8:14 pm
IPOH – Seorang wanita dikenali sebagai Ting Cheong Mee, 57, maut manakala suami dan anaknya parah selepas kereta yang dinaiki bertembung dengan lori muatan sayur di Jalan Simpang Pulai-Cameron Highlands berhampiran Sekolah Kebangsaan (SK) Pos Raya di sini hari ini.
Difahamkan, anak perempuan mangsa yang memandu kereta Honda City, Yong Yee Tong, 32, dan suami Cheong Mee yang belum dikenal pasti identiti cedera parah.
Penolong Pengarah Operasi Jabatan Bomba dan Penyelamat Malaysia (JBPM) Perak, Mohamadul Ehsan Mohd. Zain berkata, sepasukan anggota dari Balai Bomba dan Penyelamat (BBP) Simpang Pulai diatur gerak ke lokasi kejadian selepas menerima maklumat pada pukul 3.29 petang.
Katanya, kemalangan membabitkan sebuah kereta Honda City dinaiki tiga beranak dan sebuah lori tiga tan muatan sayur.
“Berdasarkan maklumat awal, kereta dinaiki tiga beranak beralamat di Taman Pinji Mewah, Ipoh itu dalam perjalanan dari arah Cameron Highlands ke Ipoh.
“Setibanya anggota di lokasi, didapati mangsa yang duduk di bahagian penumpang belakang cedera parah dan disahkan maut di lokasi kejadian oleh pegawai perubatan,” katanya di sini hari ini.

Menurut beliau, dua mangsa yang parah diberikan rawatan awal oleh anggota Unit Bantuan Perkhidmatan Kecemasan (EMRS) sebelum dihantar ke Hospital Raja Permaisuri Bainun (HRPB), manakala mayat wanita tersebut diserahkan kepada polis untuk tindakan lanjut.
“Operasi yang tamat pada pukul 5.12 petang itu disertai sembilan anggota diketuai Ketua Operasi BBP Simpang Pulai, Johari Mohamad dengan sebuah jentera, Unit Bantuan Perkhidmatan Kecemasan (EMRS) dan sebuah pacuan empat roda,” katanya. – KOSMO! ONLINE


Kerajaan negeri Perak mohon penambahan PPR
Oleh WAT KAMAL ABAS

17 April 2023, 8:09 pm
TAIPING – Kerajaan negeri Perak sedang bekerjasama dengan Kementerian Perumahan dan Kerajaan Tempatan (KPKT) bagi memohon untuk menambah bilangan rumah di bawah Projek Perumahan Rumah Rakyat (PPR) di negeri ini.
Pengerusi Jawatankuasa Perumahan dan Kerajaan Tempatan Perak, Sandrea Ng Shy Ching berkata, terdapat lebih 2,000 permohonan baharu daripada orang ramai bagi mendapatkan rumah PPR.
“Ramai yang memerlukan rumah PPR dan giliran itu sangat panjang, jadi kita minta KPKT dapat segera membuat pertimbangan ke atas permohonan baru untuk PPR di Perak.
“Kita juga sedang merancang untuk melakukan penambahbaikan dalam sistem penyewaan yang sedia ada supaya lebih ramai pemohon baru dapat dipertimbangkan,” katanya kepada pemberita selepas melancarkan bas elektrik (EV) milik Majlis Perbandaran Taiping di pekarangan Zoo Taiping di sini hari ini.
Menurut Sandrea, konsep asal rumah PPR adalah sebagai sebuah rumah transit untuk golongan B40 bagi meringankan bebanan mereka khususnya dalam perumahan.
“Sebab itu penambahbaikan skim penyewaan yang sedia ada perlu dikaji bagi memendekkan masa setiap permohonan baharu supaya tidak perlu menunggu masa yang lama dan diberi peluang kepada mereka untuk menyewa rumah PPR,” katanya.

Tambahnya, dasar perumahan di Perak mewajibkan tanah perumahan berkeluasan lebih daripada 8 hektar perlu mewujudkan skim perumahan mampu milik, kos rendah dan sederhana sebagai satu cara untuk memastikan golongan B40 dapat membuat pilihan bagi memiliki rumah sendiri.
Dalam perkembangan lain, beliau berkata, kerajaan negeri akan membuat kajian terlebih dahulu sebelum membuat sebarang keputusan terhadap tanah berstatus 99 tahun yang bakal tamat tempohnya. – KOSMO! ONLINE


Netizen ‘cair’ lihat sloth tersenyum depan roket ketika dilancarkan
Oleh KOSMO

17 April 2023, 9:01 pm
PARIS – Detik pelancaran roket milik Agensi Angkasa Lepas Eropah (ESA) dalam misi  ke Planet Musytari  Jumaat lalu menjadi perhatian ramai apabila seekor sloth mencuri perhatian dengan muncul secara tiba-tiba di sebalik semak-samun di hadapan pad pelancaran, lapor laman berita Fox 35.
Ketika liputan pelancaran disiarkan secara penstriman live, haiwan yang bergerak amat perlahan itu muncul di hadapan kamera.
“Selain pelancaran roket, figura ini (sloth) pastinya menjadi ‘bintang utama’ dalam siaran langsung ESA,” kata Dr. Nadia Drake daripada e-majalah, Quanta Magazine.
ESA kemudian menjawab komen Drake dalam hantarannya di laman media sosial dengan berkata: “Meskipun kita memberi perhatian kepada roket dan kapal angkasa, kami bersetuju (sloth mencuri perhatian).”
Rakaman pelancaran tersebut menunjukkan kapal angkasa Jupiter Icy Moons Explorer (JUICE)  dilancarkan menggunakan roket Ariane 5 dari kemudahan ESA di Guiana Perancis.
Bagi tempoh dua setengah minggu akan datang, JUICE  akan menggunakan pelbagai antena dan instrumen yang akan mengkaji persekitaran Musytari dan di bawah permukaan bulan beraisnya. – Agensi


Selangor FC nafi beri gaji AS$30,000 sebulan
Oleh MEJA SUKAN KOSMO!

17 April 2023, 8:22 pm
PETALING JAYA – Pengurusan Selangor FC menafikan dakwaan ada pemain import dalam pasukan ditawarkan gaji mencecah AS$30,000 (RM132,650) sebulan seperti yang tular di laman sosial hari ini.
Menurut kenyataan tersebut, pihak pengurusan Gergasi Merah mengesahkan bahawa hantaran itu adalah palsu, tidak tepat dan dianggap fitnah.
“Kelab menafikan sekeras-kerasnya menggaji mana-mana individu dengan skala gaji yang didakwa di dalam media sosial terbabit.
“Kelab mengutuk sekeras-kerasnya penyebaran maklumat palsu yang boleh merosakkan imej kelab yang bertujuan untuk menimbulkan keresahan dan menggugat kestabilan kelab, lebih-lebih lagi sambil bersembunyi di sebalik tabir tanpa nama.
“Pihak kelab akan mengambil tindakan undang-undang yang sewajarnya, termasuk tetapi tidak terhad kepada pemfailan laporan kepada pihak Polis Diraja Malaysia (PDRM), Kementerian Komunikasi dan Multimedia dan pihak berkuasa lain yang berkaitan,” kata kenyataan yang dikeluarkan petang tadi.
Selain itu, Selangor FC juga memberi jaminan bahawa skuad kendalian Tan Cheng Hoe itu berada pada landasan yang tepat untuk melangkah maju ke depan.

“(Selangor FC) akan kekal komited terhadap nilai pasukan yang berteraskan integriti, ketelusan dan keadilan dalam membina sebuah kelab bola sepak yang kukuh dan berjaya, di atas mahupun di luar padang.
“Kelab tidak akan mengulas lanjut mengenai perkara ini sementara menunggu prosiding undang-undang,” kata kenyataan itu lagi.
Sebagai rekod, satu hantaran menerusi laman Facebook Harimau Selatan X telah tular dengan mendakwa skuad Gergasi Merah menawarkan gaji mencecah RM132,650 sebulan untuk salah seorang pemain import musim ini. – KOSMO! ONLINE


Bazar Ramadan tumpuan tingkat kesedaran pengguna jalan raya
Oleh ISWAN SHAFIQ ISA

17 April 2023, 8:04 pm
SEBERANG PERAI – Jabatan Pengangkutan Jalan (JPJ) Pulau Pinang mengambil pendekatan berbeza dengan melancarkan program walkabout Kempen Keselamatan Jalan Raya iaitu ‘Kepulanganmu Dinanti’ di bazar Ramadan negeri ini selama tiga hari bermula hari ini.
Pengerusi Jawatankuasa Infrastruktur dan Pengangkutan negeri, Zairil Khir Johari berkata, kempen itu memberi tumpuan kepada beberapa lokasi ‘blackspot’ yang direkod berdasarkan statistik lokasi kerap kemalangan.
Menurutnya, kesedaran pengguna jalan raya amat penting khususnya ketika musim perayaan ini bagi melancarkan perjalanan trafik sekali gus mengurangkan kadar kemalangan jalan raya terutamanya yang melibatkan kemalangan maut.
Beliau berkata, berdasarkan statistik yang dikeluarkan Polis Diraja Malaysia (PDRM) sejak 2018, Pulau Pinang telah merekodkan sehingga 45,734 kemalangan jalan raya dan jumlah itu meningkat pada tahun berikutnya kepada 47,198 kes.
“Bagaimanapun, jumlah kemalangan itu kembali menurun pada 2020 iaitu kepada 35,234 kes dan 18,166 kes sehingga Julai 2021 (disebabkan oleh perintah kawalan pergerakan). Statistik terkini pula masih dalam proses pengemaskinian oleh pihak PDRM.
“Tujuh kesalahan utama yang direkodkan pula adalah melibatkan kesalahan lalu lintas iaitu memotong barisan dan memotong di garisan berkembar,

“Kesalahan lain adalah tidak mematuhi isyarat lampu merah, memandu melebihi had laju, menggunakan telefon bimbit semasa memandu, tidak memakai tali pinggang atau topi keledar dan memandu di lorong kecemasan,” katanya ketika pelancaran yang turut dihadiri Pengarah JPJ negeri, Adenan Md. Isa di bazar Ramadan Taman Pauh Indah, Bukit Mertajam di sini.
Dalam pada itu, Adenan memberitahu, pihaknya memilih bazar Ramadan sebagai lokasi kempen keselamatan jalan raya kali ini bagi memberi kelainan dalam mendekati masyarakat.
“Kita tahu di sini (bazar Ramadan) adalah tempat tumpuan pengguna jalan raya sama ada penunggang (motosikal) atau pemandu (kereta). jadi, kita buat kelainan dengan harapan timbul kesedaran dalam kalangan mereka untuk berubah.
“Ini bazar pertama dan kita akan bergerak (berkempen) dari satu bazar ke bazar yang lain yang menjadi tumpuan orang awam untuk menjayakan kempen ini,” tambahnya. – KOSMO! ONLINE


Pemancing tawan kap emas sebesar budak 10 tahun
Oleh KOSMO!

17 April 2023, 7:00 pm
PARIS –  Seorang nelayan Britain, Andy Hackett berjaya memancing seekor ikan kap emas gergasi yang memiliki berat menyamai  budak berumur 10 tahun di Tasik BlueWater, Perancis baru-baru ini, lapor portal berita Daily Star semalam.
Tangkapan  ikan gergasi itu adalah yang pertama diperoleh dalam hidup Hackett. Dia mengambil masa  25 minit untuk menaikkan ikan tersebut dari dalam tasik.
Hackett yang berasal  dari Worcestershire, berjaya menaikkan ikan tersebut yang digelar ‘The Carrot’ kerana berwarna  oren terang, manakala beratnya mencapai 30.37 kilogram dan merupakan antara ikan kap terbesar di dunia.
Seorang budak lelaki berusia 10 tahun mempunyai purata berat antara 24 kilogram hingga  49.44 kilogram.
Dilepaskan ke dalam tasik 20 tahun lalu, Hackett sedar ikan gergasi itu berada di lokasi tersebut  tetapi dia tidak menyangka akan dapat menangkapnya.
“Saya tahu ia adalah ikan besar apabila ia memakan umpan saya dan pergi ke tepi, ke atas dan ke bawah. Kemudian ia muncul di permukaan dan saya melihat ia berwarna oren,” kata pemancing berumur 42 tahun itu.

Pengurus Perikanan tasik tersebut, Jason Cowler mengucapkan tahniah kepada Hackett berikutan tangkapannya dan berkata, walaupun ikan itu diketahui berenang selama 20 tahun di tasik berkenaan,  The Carrot sukar untuk ditangkap kerana ia sukar difahami.
Dia berkata: “Anda sukar  melihatnya jika ia berada di bawah permukaan tetapi  The Carrot jelas berwarna oren terang menyebabkan anda tidak akan boleh terlepas (melihatnya).”
Hackett bergambar dengan ‘The Carrot’ sebelum melepaskannya semula ke dalam tasik tersebut dengan selamat. – Agensi


Ronaldo enggan penuhi permintaan kekasih beli beg mewah
Oleh KOSMO!

17 April 2023, 8:20 pm
MADRID – Bintang bola sepak Portugal, Christiano Ronaldo enggan memenuhi permintaan kekasihnya, Georgina Rodriquez supaya membeli beg jenama mewah untuk dirinya, kata Georgina seperti dilaporkan portal berita The News International hari ini.
“Saya meminta beg tangan sama seperti yang saya ada tetapi saiznya  lebih besar. Dia (Ronaldo) memberitahu saya, dia enggan (membelinya). Saya tidak akan membelinya untuk awak,” kata Georgina yang merupakan pesohor media sosial berusia 29 tahun dalam wawancara bersama program televisyen Sepanyol, El Hormiguero baru-baru ini
Wanita itu kemudian memberitahu: “Baiklah, saya akan membelinya sendiri.”
Bagaimanapun, ada laporan menyatakan bahawa Ronaldo, 38, enggan memenuhi permintaan kekasihnya disebabkan Georgina sudah pun mempunyai terlalu banyak beg.
Wanita itu sebelum ini berkata, dia memiliki kira-kira 150 beg tangan mewah.
Model wanita itu telah memberikan peminat -peminatnya gambaran unik tentang kehidupan mewahnya bersama Ronaldo  dalam musim terbaru siri Netflix  berjudul ‘I am Georgina.’

Ronaldo dan Georgina yang menjadi pasangan kekasih sejak 2017,  dilaporkan sedang mengalami masalah  dalam hubungan mereka.
Bintang bola sepak Portugal itu dikatakan tidak berpuas hati dengan sikap teman wanitanya.
“Dia kesal dengan sikap Georgina dan merasakan dia mementingkan diri sendiri”, lapor portal berita El Futbolero. – Agensi


Masjid, surau disaran solat hajat mohon keamanan di Sudan
Oleh MOHD. HUSNI MOHD. NOOR

17 April 2023, 6:59 pm
PUTRAJAYA – Masjid dan surau di Wilayah Persekutuan dimohon melaksanakan solat hajat dan doa selamat bagi memohon agar ketegangan di negara Sudan dapat dihentikan.
Menteri di Jabatan Perdana Menteri (Hal Ehwal Agama), Datuk Dr. Mohd. Na’im berkata, solat hajat dan doa selamat itu disaran diadakan pada hari ini.
Menurutnya, ia termasuk di bawah masjid dan surau seliaan Jabatan Kemajuan Islam Malaysia (Jakim) iaitu Masjid Negara, Masjid Putra dan Masjid Tuanku Mizan Zainal Abidin dan masjid seliaan Jabatan Agama Islam Wilayah Persekutuan (Jawi).
“Marilah bersama-sama kita mendoakan keselamatan dan kesejahteraan kepada saudara-saudara kita di negara Sudan,” katanya menerusi kenyataan akhbar tadi.
Sudan kini bergolak akibat perang saudara meletus semula melibatkan pasukan tentera Sudan dengan militia separa tentera, Rapid Support Forces (RSF) di ibu kota dan bandar-bandar besar.
Ekoran ketegangan itu, Wisma Putra semalam mengadakan mesyuarat dengan pelbagai agensi termasuk Petronas, untuk meneliti langkah keselamatan rakyat Malaysia di negara berkenaan.- KOSMO! ONLINE


Pusat Astronomi Antarabangsa ramal Aidilfitri Sabtu ini
Oleh KOSMO!

17 April 2023, 8:00 pm
DUBAI, Emiriyah Arab Bersatu (UAE) – Hari Raya Aidilfitri boleh jatuh pada Sabtu ini, demikian menurut Pusat Astronomi Antarabangsa (IAC),  namun tarikh sebenar akan disahkan berdasarkan penampakan anak bulan, lapor portal berita Arabian Business semalam.
“Negara-negara dunia Islam akan melihat anak  bulan Syawal (Aidilfitri 1444 Hijrah) pada Khamis, 20 April 2023 Masihi. Melihat anak bulan pada Khamis ini adalah mustahil dengan menggunakan mata kasar dari mana-mana sahaja tempat  di dunia Arab dan Islam,” kata IAC  dalam satu kenyataan di Twitter.
“Penampakannya masih sangat sukar dan memerlukan teleskop yang tepat, pemantau profesional dan cuaca yang luar biasa. Bagaimanapun, gabungan faktor ini jarang berlaku. Justeru, adalah tidak dijangka anak bulanakan kelihatan pada hari berkenaan walaupun menggunakan teleskop dari mana-mana tempat di dunia Arab.
“Justeru, prinsip penampakan anak bulan sebagai syarat permulaan Syawal sekali gus Hari Raya Aidilfitri jatuh pada hari Sabtu, 22 April,” tambah IAC.
Pusat astronomi itu juga menjelaskan dalam kenyataan Twitter yang lain bahawa tarikh jangkaan untuk Hari Raya Aidilfitri itu adalah berdasarkan maklumat astronomi. – Agensi


Sami bertumbuk berebut kerusi majlis pengebumian
Oleh KOSMO!

17 April 2023, 6:30 pm
BANGKOK –  Sebuah majlis pengebumian di wilayah Surin, Thailand terganggu akibat pergaduhan melibatkan dua sami Buddha yang bertumbuk kerana berebut kerusi, lapor laman berita Thaiger hari ini.
Dalam kejadian pada Jumaat lalu di Wat Pho Sri Sawang Arom, beberapa sami dan ahli keluarga si mati sedang melakukan ritual keagamaan.
“Saya sedang duduk di kerusi barisan hadapan. Saya tidak pasti apakah punca pergaduhan itu.
“Saudara si mati terpaksa campur tangan dan menghentikan pergelutan mereka. Selepas insiden tersebut, sami yang memulakan pergaduhan diarah membubarkan dirinya sebagai sami di sebuah  tokong di bandar,” kata pemangku ketua wat tersebut, Phra Toi Kan.
Sementara itu, salah seorang sami yang terlibat dalam pergaduhan itu, Phra Ongart berkata, kerusi untuk sami disediakan dalam dua baris oleh keluarga si mati.
Seorang sami lain mengarahkan Phra untuk duduk di kerusi barisan hadapan memandangkan tiga kerusi lain di bahagian belakang telah diduduki sami lain.

Ketika mahu duduk, seorang sami yang dalam keadaan marah bertanyakan kepadanya: “Sudah berapa lama anda ditauliahkan (menjadi sami)?”
Dia kemudian menyerang Phra dan memandangkan saiz badannya yang lebih besar, Phra tidak dapat melawannya serta ditumbuk berkali-kali oleh sami tersebut.
Dia juga hampir menghempas sebuah kerusi ke atas Phra, namun sempat dihalang oleh keluarga si mati.
Sami tersebut dilaporkan telah dihukum dengan dilucutkan pentauliahannya sebagai sami serta perlu kembali menjadi orang awam. – Agensi


View Chin luah rindu anak selepas kisah tular
Oleh NURUL IRDINA SUMALI

17 April 2023, 6:29 pm
PETALING JAYA – Kecoh baru-baru ini apabila pensohor media sosial terkenal, View Chin rindu pada anak-anak selepas kisahnya tular.
Dia juga turut memuat naik beberapa keping gambar baru-baru ini, bersama anak-anakya di Instagram ‘story’ miliknya dengan kapsyen ‘rindu’.
Perkongsian itu malangnya menambah lagi rasa marah orang ramai apabila dia dianggap menggunakan anak-anak sebagai medium untuk meraih simpati.
Bukan itu sahaja, lebih mengejutkan apabila Shermine Ah Moi, bekas isteri kepada View Chin juga turut memberi maklum balas berkenaan isu tersebut di Facebook miliknya.
“Rindu? Anak ke? Kalau rindu kenapa nak pergi hotel masa tu? Duduk dekat rumah teman anak lah. Kenapa saya keluar, tak boleh teman anak? Saya tak faham,” luah Ah Moi.
Hantaran yang dikongsikan Ah Moi menjadi tular di Facebook dengan tanda suka sebanyak 38,800, 5,700 komen dan 2,900 perkongsian.

Sebelum ini tular di media sosial apabila isterinya, Shermine Ah Moi berkongsi bukti perbualan WhatsApp View Chin dan Mira ‘berskandal’ di TikTok dan Facebook miliknya. – KOSMO! ONLINE


Kerajaan lulus peruntukan RM25 juta kepada DBP, Yayasan Karyawan
Oleh MUHAMMAD NAJIEB AHMAD FUAD

17 April 2023, 6:01 pm
PETALING JAYA – Kerajaan meluluskan peruntukan RM25 juta kepada Dewan Bahasa dan Pustaka (DBP) dan Yayasan Karyawan bagi meningkatkan usaha menerbitkan karya bermanfaat kepada negara.
Perdana Menteri, Datuk Seri Anwar Ibrahim berkata, sejumlah RM20 juta diberikan kepada DBP seperti diumum menerusi Belanjawan 2023 sementara RM5 juta lagi diberi kepada Yayasan Karyawan.
“Saya juga akan terus berikan sokongan dalam usaha memartabatkan penguasaan bahasa, budaya yang menggali karya penting yang menjaga survival bangsa dan tradisi yang boleh mengangkat maruah negara,” katanya.
Beliau berkata demikian melalui hantaran di Facebook selepas Majlis Pelancaran Karya Agung Sayr Al-Salikin dan Hikayat Iskandar Zulkarnain di Wisma Dewan Bahasa dan Pustaka (DBP) di sini hari ini.
Dalam pada itu, pada majlis berkenaan Anwar turut menekankan kepentingan menggali, menelaah dan membangkitkan karya-karya penting itu.
“Begitu juga dengan Shaykh Daud bin Abdullah al-Fatani, ulama Melayu abad kesembilan belas yang menulis kitab jawi lama yang membahaskan perihal solat, berjudul ‘Munyatul Musalli’ (impian orang yang bersolat) walaupun kitab ini adalah mengenai solat, pada bab yang terakhir dalam kitab iaitu ‘Tatmim al-Faidah’, Shaykh Daud telah menyentuh mengenai kepemimpinan dan keadilan.

“Al-Fatani menulis bingkisan-bingkisan kisah yang mampu memberi kesedaran kepada sang penguasa untuk menambahbaik kesejahteraan bagi keseluruhan masyarakat yang dipimpinnya, melalui pengamalan pemerintahan yang adil,” ujarnya. – KOSMO! ONLINE


Seberang Jaya masih catat IPU tidak sihat
Oleh SAFINA RAMLI

17 April 2023, 6:06 pm
GEORGE TOWN – Kualiti udara di Seberang Jaya dekat sini masih berada pada tahap tidak sihat selepas indeks pencemaran udara (IPU) di kawasan itu mencecah 143 setakat pukul 4 petang ini.
Laman web Jabatan Alam Sekitar (JAS) melaporkan, IPU di Seberang Jaya kekal merekodkan bacaan tahap tidak sihat sejak pukul 9 malam tadi dan menunjukkan trend menaik pada pagi iaitu mencecah 151 pada pukul 10 pagi.
IPU antara sifar hingga 50 menunjukkan kualiti udara yang baik, 51 ke 100 (sederhana), 101 ke 200 (tidak sihat), 201 ke 300 (sangat tidak sihat) serta 300 dan ke atas (berbahaya).
Setakat pukul 4 petang hari ini juga, stesen bacaan IPU lain di negeri ini turut mencatatkan tahap sederhana, namun menghampiri tidak sihat termasuk di stesen Minden (97), Seberang Perai (95) dan Balik Pulau (83).
Sebelum ini, Menteri Sumber Asli, Alam Sekitar dan Perubahan Iklim Nik Nazmi Nik Ahmad berkata, fenomena jerebu dijangka lebih serius pada tahun ini berbanding tiga tahun lalu apabila aktiviti perladangan dan industri kembali beroperasi seperti sedia kala.
Dalam pada itu, seorang penduduk negeri ini, Azmi Ibrahim berkata, sejak semalam, cuaca mula berjerebu di kawasan Seberang Jaya dan situasi itu diburukkan dengan cuaca yang terlampau panas dan berbahang.

“Ramai mula bimbang sekiranya cuaca panas dan berjerebu ini berlarutan kerana boleh membahayakan kesihatan terutamanya kepada kanak-kanak dan jika tiada hujan mungkin bacaan IPU akan terus mencatatkan bacaan tidak sihat,” tambahnya. – KOSMO! ONLINE


Banjir kilat, jalan sesak sekitar ibu negara
Oleh NURUL IZZATI ZAINI

17 April 2023, 6:56 pm
PETALING JAYA – Banjir kilat dilaporkan di beberapa kawasan sekitar Kuala Lumpur dan Selangor sehingga menyebabkan kesesakan berikutan hujan lebat pada petang ini.
Menurut Facebook Info Trafik Kuala Lumpur, Dewan Bandaraya Kuala Lumpur, banjir kilat telah menyebabkan kesesakan di Jalan Tuanku Abdul Halim dan Jalan Tun Razak.
“Cuaca hujan turut menyebabkan kesesakan di Jalan Istana, Jalan Kuching, Jalan Maharajalela dan Jalan Tun Perak.
“Beberapa lebuh raya utama seperti Lebuh Raya Utara-Selatan Hubungan Tengah (ELITE), Lebuh Raya Persekutuan, Lebuh Raya Shah Alam (KESAS), Lebuh Raya Kuala Lumpur – Putrajaya (MEX) dan Lebuh Raya Lembah Klang Selatan (SKVE) turut berdepan situasi yang sama,” katanya.
Dalam pada itu, pengguna jalan raya di Jalan Lingkaran Tengah 2 (MRR2) dari Ukay Perdana menghala ke Pandan Perdana juga dijangka mengalami kelewatan satu jam ekoran kemalangan yang berlaku. – KOSMO! ONLINE


Utama keselamatan di rumah elak kebakaran menjelang Aidilfitri
Oleh SITI NUR MAS ERAH AMRAN

17 April 2023, 6:14 pm
SEBERANG PERAI – Jabatan Bomba dan Penyelamat Malaysia (JBPM) memberi tumpuan khusus terhadap keselamatan kebakaran di rumah dalam kalangan masyarakat bagi mengurangkan risiko bencana menjelang musim perayaan Aidilfitri.
Pengarahnya, Saadon Moktar berkata, keprihatinan yang diterapkan dalam diri individu dapat memastikan keselamatan diri dan keluarga lebih terjamin.
“Kami kena beri lebih tumpuan keselamatan kebakaran di rumah kerana berbanding premis perniagaan, kita boleh kawal menerusi pelaksanaan undang-undang, saman dan notis jika mereka ingkar.
“Walau bagaimanapun, berbeza pula senario di kediaman dan kami perlu meningkatkan kepekaan penghuni menerusi taklimat dan kempen yang dilaksanakan.
“Justeru, kita akan perhebatkan lagi kempen ini bagi memastikan bencana kebakaran dapat dikurangkan,” katanya kepada pemberita selepas merasmikan Kempen Keselamatan Musim Perayaan JBPM Pulau Pinang di pusat beli-belah Mydin Bertam di Kepala Batas.
Saadon berkata, berdasarkan statistik dari awal tahun sehingga hari ini, sebanyak 724 kes kebakaran direkodkan di negeri ini.

“Selain itu, bagi Ops Raya tahun lalu, sebanyak 216 kes kebakaran dicatatkan berbanding 157 kes pada tahun 2021 dan kita kesan ada berlakunya peningkatan kes apatah lagi baru-baru ini berlakunya kebakaran yang mengakibatkan kehilangan nyawa tiga individu.
“Justeru, masyarakat dinasihatkan berwaspada dan jangan lakukan pembakaran secara terbuka kerana cuaca panas serta angin kuat boleh menyebabkan api merebak dengan pantas,” tambahnya. – KOSMO! ONLINE


Penonton kecam aksi bakar diri Britain’s Got Talent
Oleh KOSMO!

17 April 2023, 6:00 pm
LONDON – Penonton  Britain’s Got Talent menyelar program pencarian bakat televisyen popular itu selepas seorang peserta membakar dirinya di atas pentas ketika cuba menyelesaikan kiub rubik dalam episod baharu yang disiarkan semalam, lapor portal berita MailOnline.
Pengguna laman Twitter meluahkan rasa marah mereka dan menyifatkan aksi tersebut  ‘amat berbahaya’ serta tidak wajar dilakukan dalam rancangan televisyen yang ditonton oleh seisi keluarga.
Dalam aksi tersebut,  pelagak ngeri, Thomas Vu  dijilat api yang marak dan dalam masa sama, dia cuba menyelesaikan teka-teki kiub rubik tersebut. Vu memakai pakaian dilitupi  gel kalis api  untuk aksi berbahaya itu.
Meskipun mendapat tepukan gemuruh daripada panel  juri, penonton di rumah mempersoalkan aksi Vu.
Aksinya menimbulkan rasa tidak selesa dalam kalangan penonton di rumah dengan ramai meluahkan rasal kesal mereka di  laman sosial.
“Apa yang telah berlaku kepada BGT (Britain’s Got Talent) kerana membiarkan seseorang terbakar semata-mata demi hiburan,” kata seorang netizen.

“Maaf,  tetapi memaparkan aksi seorang lelaki membakar dirinya dalam rancangan kekeluargaan adalah sesuatu yang tidak boleh diterima meskipun ada kenyataan bertulis ‘Jangan tiru aksi ini di rumah’,” kata pengguna media sosial  lain. – Agensi


Shermine didakwa telah buat laporan polis, lantik peguam
Oleh KOSMO!

17 April 2023, 5:41 pm
PETALING JAYA – Bekas isteri kepada pempengaruh media sosial terkenal, View Chin, Shermine Hau Ah Moi dipercayai telah membuat laporan polis dan melantik peguam.
Tindakan tersebut dibuat dipercayai bagi melindungi dirinya daripada sebarang ancaman bekas suaminya dan perkara itu telah dikongsi di laman InstaStorynya hari ini.
“Done report police and already got lawyer for justice (Selesai buat laporan polis dan saya sudah dapatkan peguam untuk menuntut keadilan).
“I’m very confident (saya begitu yakin),” tulis Shermine.
Bagaimanapun, difahamkan status tersebut kemudiannya ‘hilang’ di InstaStorynya tanpa mengetahui sama ada ia dipadam atau sebaliknya.
Krisis rumah tangga pasangan View Chin dan Shermine bergolak selepas wanita itu mendedahkan kecurangan bekas suaminya di media sosial sejak kelmarin.

Berdasarkan perkongsian Shermine, dia mendakwa View Chin curang dengan seorang pekerja dikenali sebagai Mira semasa dia dalam pantang.
Pada masa sama, wanita itu juga turut mendedahkan dia dikasari oleh suaminya semenjak perniagaan mereka tular di TikTok dan kerap membuat siaran langsung bagi mempromosikan produk mereka.
Kata Shermine lagi, walaupun perbuatan telah terbongkar, suaminya telah mengugut wanita itu dengan pelbagai ancaman termasuk menyebarkan video hubungan intim mereka serta akan mengambil hak penjagaan anak-anak. – KOSMO! ONLINE


Klook tarik pengunjung ke Taman Hidupan Liar Singapura
Oleh KOSMO!

17 April 2023, 5:59 pm
PETALING JAYA – Platform pelancongan, Klook dan Mandai Wildlife Group mengumumkan perkongsian strategik tiga tahun bagi menarik minat pengunjung dan pelancong antarabangsa ke Mandai Wildlife Reserve, sebuah kawasan hidupan liar dan alam semula jadi bersepadu yang menempatkan taman hidupan liar di Singapura.
Dengan memanfaatkan kepakaran pemasaran digital dan penghasilan kandungan sosial Klook di rantau Asia Pasifik, kerjasama tersebut menyasarkan golongan milennial dan Gen-Z merentasi enam pasaran utama iaitu di Australia, Indonesia, Malaysia, Filipina, Thailand, dan Korea Selatan.
Ketua Pegawai Operasi & Pengasas Bersama di Klook, Eric Gnock Fah berkata, pihaknya cukup gembira untuk bekerjasama dengan Mandai Wildlife Group dan menyokong objektif mereka untuk menjadikan Mandai Wildlife Reserve sebagai salah destinasi pilihan di rantau ini.
“Kerjasama kami mencerminkan nilai dan komitmen bersama kami terhadap pelancongan bertanggungjawab serta perlindungan bumi dan kehidupan liarnya.
“Dengan penyediaan kandungan sosial sebagai medium sempurna untuk mempamerkan pengalaman menakjubkan di Mandai, kami menyasarkan golongan pengembara yang lebih muda dan mengajak mereka mengalami penjelajahan baharu dan mencipta kenangan yang bermakna,” katanya dalam satu kenyataan hari ini.
Kerjasama yang bermula pada April 2023 itu akan dimulakan dengan kempen digital serantau bersepadu, siri pengaktifan dalam talian ke luar talian, kandungan sosial serta tawaran baharu yang dijual secara eksklusif di platform Klook.

Pengunjung boleh mendapatkan Mandai Klook Pass baharu dan pakej lain yang mengandungi tiket masuk bersama dengan makanan, pengalaman bersama hidupan liar, pengangkutan dan kad SIM untuk kemudahan perhubungan yang mencipta pengalaman yang mudah dan lancar untuk setiap pengembara. – KOSMO! ONLINE


Majlis Perbandaran Taiping PBT pertama miliki bas elektrik
Oleh WAT KAMAL ABAS

17 April 2023, 6:50 pm
TAIPING – Majlis Perbandaran Taiping (MPT) menjadi pihak berkuasa tempatan (PBT) yang mempunyai sebuah bas elektrik (EV) termasuk menguruskannya secara penuh di negara dan negeri ini.
Pengerusi Jawatankuasa Perumahan dan Kerajaan Tempatan Perak, Sandrea Ng Shy Ching berkata, bas MPT itu akan beroperasi bagi tempoh percubaan selama tiga bulan mulai 1 Mei hingga 31 Julai tahun ini.
“Saya difahamkan ia merupakan bas EV yang pertama dimiliki oleh PBT di negara ini dan juga yang pertama di Perak.
“Laluan bas EV ini akan membawa penumpangnya dalam memperkenalkan beberapa destinasi yang bersejarah di Bandar Warisan Taiping yang dikenali sebagai laluan Jejak Warisan,” katanya kepada pemberita selepas melancarkan melancarkan bas tersebut di pekarangan Zoo Taiping di sini hari ini.
Menurut Sandrea, bas EV itu mempunyai kapasiti 22 kerusi penumpang termasuk satu kerusi penumpang untuk golongan orang kurang upaya (OKU).
Katanya, bas EV tersebut merupakan sumbangan kerajaan Jepun melalui Agensi Kerjasama Antarabangsa Jepun (JICA).

Tambahnya, beliau berharap dengan pelancaran bas tersebut, ia dapat melonjakkan industri pelancongan di Taiping, apatah lagi apabila bandar itu akan menyambut ulang tahunnya yang ke-150 tahun hadapan.
“Bas ini akan beroperasi selama tujuh hari seminggu dan menyediakan empat kali perjalanan sehari bermula pukul 9 hingga 11 pagi dan 3 hingga 5 petang setiap hari dan bagi hari Sabtu dan Ahad pula, perkhidmatannya adalah sebanyak lima kali sehari dengan waktu yang sama. Setiap perjalanan mengambil masa sekitar sejam 21 minit,” katanya.
Tambahnya, harga tiket selepas habis tempoh percubaan dijual pada harga RM20 untuk dewasa manakala warga emas, kanak-kanak dan OKU sebanyak RM10. – KOSMO! ONLINE


Mudik bermula, 123 juta warga Indonesia balik kampung sambut Aidilfitri
Oleh KOSMO!

17 April 2023, 5:00 pm
JAKARTA – Aktiviti pulang ke kampung untuk menyambut Hari Raya Aidilfitri atau lebih dikenali sebagai mudik lebaran,  bermula di Indonesia dengan 123 juta orang dijangka melakukan perjalanan ke kampung halaman masing-masing, lapor stesen penyiaran CNN Indonesia hari ini.
Angka itu adalah peningkatan daripada 85 juta orang yang pulang ke kampung pada   musim raya tahun lepas dan didorong oleh penamatan sekatan perjalanan ekoran pandemik Covid-19.
Bagi melancarkan mudik lebaran pada tahun ini, pemerintah Indonesia melaksanakan peraturan perjalanan sehala di beberapa lokasi yang diharap dapat mengurangkan kesesakan lalu lintas.
Tempoh masa lalu lintas mudik juga dibahagikan kepada beberapa peringkat yang bermula esok (18 April) hingga Jumaat ini.
Bagi arus mudik pulang ke bandar-bandar pula, ia akan bermula pada 24 April hingga 2 Mei depan.
Sementara itu, Kementerian Perhubungan meramalkan kemuncak lalu lintas mudik lebaran tahun ini berlaku pada 19 hingga 21 April ini.

Menterinya, Budi Karya Sumadi berkata, orang ramai disaran pulang ke kampung lebih awal bagi mengelak daripada terperangkap dalam kesesakan lalu lintas yang teruk.
“Orang ramai dinasihati untuk mudik lebih awal bermula 13 April hingga 17 April (hari ini) kerana keadaan di jalan raya masih belum terlalu sesak,” ujarnya. – Agensi


Yana Samsudin tak salah, enggan bayar Aliff Syukri RM400,000
Oleh HANISAH SELAMAT

17 April 2023, 5:05 pm
PETALING JAYA – Pelakon dan pengacara, Yana Samsudin bertegas enggan membayar ganti rugi sebanyak RM400,000 seperti dituntut usahawan sensasi, Datuk Seri Aliff Syukri berikutan insiden pasu hiasan mewah di rumahnya pecah, dua minggu lalu.
Kata Yana, 39, dia langsung tidak menyentuh barang berharga tersebut yang ketika itu dipegang ahli perniagaan itu, selain mempunyai rakaman kejadian sebagai bukti dirinya tidak bersalah.
“Saya memang tak pegang pasu tersebut. Ketika menemu bual Aliff, dia sendiri menunjukkan pelbagai barangan perhiasan berjenama di rumahnya termasuk pasu di dalam almari yang memiliki sijil.
“Menyedari itu barang berharga, saya tak berani sentuh, tetapi Aliff yang kemudian mengambil pasu tersebut menyuruh saya memegang pula perhiasan berkenaan. Sudah tentu saya enggan ambil.
“Ketika itulah pasu dalam pegangannya terjatuh. Sebab itu saya tak gentar dengan gertakannya. Saya tahu bukan kesalahan saya,” katanya.
Dedah bintang filem Adnan Sempit itu, dia juga tudak menyangka Aliff memuat naik video pergaduhan dengan suaminya, Fadzil Zahari yang sudah berlaku dua minggu lalu.

“Sebenarnya saya terkejut apabila klip berkenaan dinaikkan dalam Instagram selain dia membuat tuntutan sebanyak RM400,00 kerana saya sangka isu tersebut diselesaikan oleh penerbit program, Alif Farhan.
“Hal ini kerana kejadian yang disebutkan berlaku sewaktu kami menjalani rakaman untuk sebuah program bagi siaran hari raya nanti yang mempertanggungjawabkan saya sebagai hos.
“Apatah lagi dalam kenyataannya, Aliff turut menuntut saya untuk membayar ganti rugi dalam jumlah yang disebutkan atau bakal berdepan tindakan saman,” katanya.
Sementara itu, mengulas kekesalan orang ramai yang menganggap pemilik nama sebenar, Norliana Samsudin itu terjebak dengan ‘permainan’ promosi Aliff, dia menegaskan kejadian tersebut bukan publisiti murahan.
“Memang Aliff mengamuk dan mengeluarkan perkataan menghina sehingga suami saya yang mendengar hilang sabar kerana dia yang hempas pasu, saya pula dipersalahkan.
“Dalam video tular itu orang kata saya macam berlakon, tetapi saya ketika itu saya kebingungan disebabkan terkejut Aliff tiba-tiba datang kepada kami sambil marah-marah.
“Lagipun saya tak pecahkan barang mewahnya itu, jadi sudah tentu saya tak nampak langsung rasa takut,” tambahnya.
Terdahulu, video pergaduhan Aliff dan Fadzil tular apabila usahawan itu mengamuk serta menuduh Yana memecahkan pasu hiasan mewah berharga RM400,000 ketika rakaman program raya di kediamannya. – KOSMO! ONLINE


6 lelaki warga asing dicekup larikan RM50,000
Oleh HARRITH HISHAM

17 April 2023, 5:08 pm
KUALA LUMPUR – Seramai enam lelaki warga asing ditahan kerana disyaki terlibat dalam kejadian pecah masuk pejabat di Wisma Manuris, Wangsa Maju, di sini, Khamis lalu.
Ketua Polis Daerah Wangsa Maju, Superintendan Ashari Abu Samah berkata, pihaknya menerima laporan daripada seorang lelaki tempatan yang mengalami kerugian wang tunai mata wang asing berjumlah RM50,000 dan dua buah telefon bimbit.
“Susulan itu, hasil serbuan polis, kita berjaya menahan enam lelaki warga asing berusia antara 31 hingga 41 tahun di Mizumi Resident, Jalan Metro Perdana, Metro Prima Kuala Lumpur.
“Siasatan lanjut mendapati suspek melakukan kegiatan pecah masuk pejabat tersebut melalui bumbung di tingkat atas bangunan,” katanya dalam kenyataan hari ini.
Ashari berkata, kesemua suspek juga didapati terlibat dengan dua kes lain di sekitar Kuala Lumpur dan Shah Alam, Selangor.
Sehubungan itu, katanya, polis turut merampas 38 keping mata wang asing pelbagai negara termasuk pelbagai barang lain dipercayai digunakan ketika kejadian.

“Antaranya empat walkie talkie, tiga set grinder jenama Bosch, pemutar skru, sarung tangan, penutup muka, gergaji dan pencungkil kuku kambing,” ujarnya.
Tambah Ashari, kes disiasat di bawah Seksyen 457 Kanun Keseksaan dan kesemua suspek ditahan reman selama empat hari bermula 17 April sehingga 20 April ini.
“Kita akan teruskan siasatan bagi mengesan seorang lagi suspek yang masih bebas,” katanya. – KOSMO! ONLINE


Wisma Putra buka Bilik Operasi 24 jam pantau krisis di Sudan
Oleh AMREE AHMAD

17 April 2023, 4:54 pm
PUTRAJAYA- Kementerian Luar bertindak melancarkan Bilik Operasi yang akan dibuka secara 24 jam bagi memantau keadaan semasa insiden ketegangan di Sudan ketika ini.
Perkara berkenaan disahkan Menteri Luar, Datuk Seri Dr. Zambry Abd. Kadir menerusi kenyataan di sini hari ini sebagai merujuk perkembangan di negara bergolak itu.
“Selain itu, komunikasi secara berkumpulan melalui aplikasi sembang Whatsapp turut dilaksanakan pihak Wisma Putra dengan seramai 29 warga Malaysia di sana.
“Daripada 29 orang itu, 11 orang merupakan pelajar pelbagai institusi pengajian tinggi, manakala tiga orang merupakan petugas di kedutaan dengan tanggungan lapan ahli keluarga selain seorang rakyat Malaysia ialah staf Petronas sendiri,” katanya.
Katanya, selebihnya melibatkan empat orang yang berkhidmat dengan Pertubuhan Bangsa Bersatu, seorang sukarelawan World Vision dan seorang lagi bekerja di sebuah hotel.
“Mesyuarat semalam yang dipengerusikan Timbalan Ketua Setiausaha Hubungan Dua Hala kementerian itu, Datuk Norman Muhamad turut menilai senario terkini di Sudan.

“Mereka juga membincangkan dengan rapi mengenai pelbagai cadangan yang sesuai bagi memastikan keselamatan dan kebajikan warga Malaysia di Sudan terjamin ketika konflik,” jelasnya.
Justeru, Zambry menasihatkan rakyat Malaysia yang berada di sana supaya berwaspada malahan tidak mengambil risiko untuk keluar dari rumah mereka buat sementara waktu. -KOSMO! ONLINE.


Festival Ramadan Putrajaya 2023 tarik 600,000 pengunjung
Oleh KOSMO!

17 April 2023, 5:15 pm
PUTRAJAYA – Festival Ramadan Putrajaya 2023 (FRP 2023) bukan sahaja mencatat sejarah sebagai festival Ramadan terbesar di sini malah berjaya menarik hampir 600,000 pengunjung sejak ia berlangsung 22 Mac lalu.
Penganjur yang juga Pengarah Ingenious Creative Lab (M) Sdn. Bhd, Shahrul Musa berkata, festival tersebut mendapat sambutan menggalakkan khususnya pada hujung minggu dan ada yang datang dari luar Putrajaya untuk membeli-belah.
“Sasaran awal kami adalah seramai 500,000 pengunjung sahaja tetapi semakin ramai pengunjung yang datang di minggu terakhir Ramadan ini bagi mendapatkan pelbagai kelengkapan hari raya melalui empat komponen utama dalam festival tersebut.
“Ia terdiri daripada Bazar Ramadan, Anjung Syawal, Kiblat Walk dan Laman Iftar dengan lokasi terlibat ialah di Dataran Putrajaya Presint 3, Kompleks Perbadanan Putrajaya dan lima lokasi bazar Ramadan Putrajaya,” katanya dalam satu kenyataan yang dikeluarkan di sini.

Lebih menarik, festival tersebut menawarkan hadiah utama cabutan bertuah berupa sebuah motosikal berharga RM10,000 apabila mereka berbelanja sebanyak RM100 dalam satu resit.
Shahrul menerangkan, FRP 2023 telah melanjutkan operasinya sehingga 5 pagi untuk 10 hari terakhir Ramadan ini sehingga menjelang malam Hari Raya Aidilfitri nanti.

Menurut beliau, waktu operasi baharu itu bagi memberi peluang kepada orang ramai mendapatkan kelengkapan hari raya pada saat-saat akhir.
“Sebelum ini, waktu operasi festival yang bermula sehari sebelum Ramadan itu dibuka pukul 12.00 tengahari hingga pukul 12 tengah malam yang mana lanjutan operasi itu memberi peluang kepada 250 vendor FRP 2023 menawarkan harga diskaun dan berpatutan kepada pengunjung.
“Menjelang tiga hari terakhir Ramadan juga, vendor yang mengambil bahagian turut menawarkan diskaun sehingga 50 peratus menerusi promosi happy hour,” jelasnya.
Turut terlibat dalam festival berkenaan adalah  48 usahawan dari Kementerian Pertanian Dan Keterjaminan Makanan dan 14 usahawan di bawah Kementerian Pembangunan Usahawan dan Koperasi (KUSKOP).
Sementara itu, ketika  FRP 2023 berlangsung baru-baru ini, dua vendor iaitu Zareth Zehra dan Elrah  telah menganjurkan program tanggungjawab sosial korporat (CSR) bagi memberi  sumbangan berupa baju Melayu dan baju kurung kepada anak-anak bertuah dari Rumah Bakti Nur Ain Bangi
Seramai  20 anak yatim dari rumah tersebut turut menerima duit raya daripada wakil vendor berkenaan pada majlis tersebut. -KOSMO!ONLINE


Anggota polis menang Proton Persona di bazar Aidilfitri
Oleh AMRAN MULUP

17 April 2023, 4:43 pm
MELAKA – Seorang anggota polis berpangkat konstabel tergamam apabila namanya diumumkan memenangi hadiah utama, sebuah kereta Proton Persona bernilai kira-kira RM50,000 sempena cabutan bertuah Melaka Grand Ramadan Bazar (Melgrab) Jalan Hang Tuah di sini.
Menurut Muhammad Sharul Aiemi Abdullah, 21, pada mulanya langsung tidak percaya ketika dihubungi penganjur memaklumkan dirinya terpilih sebagai pemenang utama.
“Saya terima satu panggilan sewaktu tengah berkerja, memaklumkan saya dipilih sebagai pemenang kereta Proton Persona.
“Mulanya saya ingat scammer cuba perdaya kononnya saya menang hadiah kereta tetapi kegusaran saya hilang apabila melihat rakaman majlis cabutan itu di aplikasi TikTok.
“Alhamdulillah sudah rezeki saya dan sangat bersyukur kerana menang sebuah kereta yang tidak pernah saya mimpi menerusi cabutan bertuah,” katanya ketika ditemui selepas menerima replika kunci disampaikan Ketua Menteri Melaka, Datuk Seri Ab. Rauf Yusoh, kelmarin.
Tambah Muhammad Sharul Aiemi yang baharu tiga bulan bertugas di Pusat Latihan Polis Air Hitam (Pulapah), Jempol, Negeri Sembilan, dia berbelanja hampir RM800 di Melgrab untuk membeli baju raya.

Ujarnya, dia akan menggunakan kereta itu untuk kegunaan seharian memandangkan belum memiliki kereta kerana baharu sahaja bekerja.
“Ayah yang suruh saya hantar tiket itu sebab dia cakap, mana tahu ada rezeki menang sebuah kereta,” jelasnya. -KOSMO! ONLINE.


Dibelasah, dicampak bawah jambatan tegur rakan serumah ambil dadah
Oleh MOHAMAD NAUFAL MOHAMAD IDRIS

17 April 2023, 5:28 pm
KUALA LANGAT – Gara-gara menegur rakan serumah mengambil dadah dan mabuk membuatkan seorang tukang cuci dibelasah lima lelaki menggunakan senjata tajam dan rotan dalam kejadian di sekitar daerah ini, baru-baru ini.
Dalam kejadian kira-kira pukul 2 pagi Khamis lalu, mangsa merupakan seorang wanita berusia 52 tahun itu kemudiannya dicampak kumpulan suspek pada ketinggian kira-kira 50 meter di Jambatan Kampung Sawah Banting.
Ketua Polis Daerah Kuala Langat, Superintendan Ahmad Ridhwan Mohd. Nor @ Saleh berkata, pihaknya menerima maklumat awam kira-kira pukul 3.25 pagi menyatakan terdengar suara orang meminta bantuan dari bawah jambatan itu.
Katanya, mangsa dikatakan telah sejam berada di situ dengan kecederaan luka akibat ditetak pada tiga jari dan pergelangan tangan kiri.
“Mangsa yang bekerja sebagai tukang cuci di sebuah bank tempatan telah diselamatkan orang awam sebelum dihantar ke Hospital Banting dan hasil siasatan awal kejadian berpunca kerana mangsa menegur tindakan seorang lelaki yang merupakan rakan serumah sewanya yang kerap bising, minum arak dan menghisap dadah di rumah tersebut,” katanya dalam kenyataan hari ini.
Jelas Ahmad Ridhwan, teguran itu bagaimanapun tidak dapat diterima sehingga menyebabkan mangsa dipukul dan dicederakan menggunakan senjata tajam dan rotan.

Ujarnya, kumpulan suspek kemudiannya membawa mangsa menggunakan sebuah kenderaan sebelum dicampakkan di jambatan kampung berkenaan.
“Bertindak maklumat, polis berjaya menangkap lima lelaki berusia 30-an di lima buah rumah sekitar Banting antara pukul 1 tengah hari hingga 6 petang hari sama selain merampas sebuah kenderaan jenis Proton Perdana dan sebatang rotan,” katanya.
Tambah Ahmad Ridhwan, kesemua suspek mempunyai rekod lampau berkaitan jenayah dan dadah selain tiga suspek positif syabu serta ganja, manakala kes disiasat mengikut Seksyen 364 dan 326 Kanun Keseksaan. – KOSMO! ONLINE


[VIDEO] Lapan lelaki ditangkap bergaduh di bistro
Oleh CHERINE JON

17 April 2023, 5:05 pm
MIRI – Lapan lelaki tempatan diberkas disyaki terlibat dalam pergaduhan di sebuah bistro di Bintang Megamall, di sini.
Ketua Polis Daerah Miri Asisten Komisioner Alexson Naga Chabu berkata tangkapan ke atas semua suspek berusia 18 hingga 45 tahun itu dibuat selepas pihaknya menerima laporan mengenai pergaduhan berkenaan yang berlaku pada pukul 12.30 malam semalam.
“Punca pergaduhan adalah disebabkan mabuk,” katanya dalam kenyataan, hari ini.
Alexson berkata kesemua suspek telah direman pada hari ini untuk siasatan lanjut dan kertas siasatan akan dilengkapkan dengan kadar segera serta dirujuk ke Pejabat Timbalan Pendakwaraya untuk tindakan selanjutnya.
Justeru, Alexson berkata pihaknya amat menghargai segala maklumat dan perkongsian yang diberikan oleh masyarakat namun menasihati untuk tidak membuat sebarang spekulasi dan memviralkan isu-isu sensitif di media sosial kerana ia boleh menimbulkan kerisauan kepada masyarakat.
Katanya mana-mana individu yang mempunyai maklumat berkaitan kegiatan jenayah boleh tampil ke balai polis yang berdekatan atau menghubungi Inspektor Nor Sharilazuwan Mohammad di talian 085-433730. -KOSMO! ONLINE.


Hujan Meteor Lyrids di langit Kuala Lumpur 23 April ini
Oleh KOSMO!

17 April 2023, 4:51 pm
PETALING JAYA – Orang ramai bakal menyaksikan kemuncak fenomena Hujan Meteor Lyrids yang dijangka berlaku di langit Kuala Lumpur pada 23 April ini pukul 3 pagi waktu Malaysia.
Menerusi hantaran Agensi Angka Malaysia (MYSA) pada Facebook, kenampakan Hujan Meteor Lyrids itu adalah baik kerana tiada gangguan cahaya bulan semasa kemuncak berlaku.
“Fenomena angkasa ini dijangka dilihat mulai 15 hingga 19 April, manakala kemuncak Hujan Meteor Lyrids diramalkan pada malam 22 April hingga awal pagi 23 April dengan purata 18 meteor perjam,” kata hantaran tersebut.
Dalam pada itu, MYSA menjelaskan, Hujan Meteor Lyrids terkenal dengan kelajuannya dan kelihatan terang walaupun tidak sepantas atau sebanyak Hujan Meteor Perseids.
Maklumat mengenai fenomena Hujan Meteor Lyrids pada Facebook MYSA.
“Kenampakan Hujan Meteor Lyrids sebanyak 100 meteor perjam pernah berlaku pada tahun 1803 di Virginia, 1922 di Greece, 1945 di Jepun dan 1982 di Amerika Syarikat. Secara umumnya, sekitar 10 hingga 20 meteor perjam boleh dilihat semasa kemuncak ia berlaku.
“Hujan Meteor Lyrids merujuk kepada titik kemunculan hujan meteor di langit iaitu di kawasan buruj Lyra. Bagaimanapun, kemunculannya masih boleh berlaku dari pelbagai arah.

“Fenomena ini berlaku setiap tahun apabila bumi beredar mengelilingi matahari merentasi laluan orbit Komet C/1861 G1 atau lebih dikenali sebagai Komet Thatcher,” menurut kenyataan itu.
Mengulas lanjut, MYSA menjelaskan, Komet Thatcher dianggarkan mengambil masa selama 415 tahun untuk melengkapkan orbitnya dengan lali terakhir ia mencapai jarak yang paling dekat dengan matahari pada tahun 1861 dan dijangka dapat dilihat dari bumi semula pada tahun 2276.
“Semasa komet tersebut mengorbit menghampiri matahari, debu-debu komet yang terbebas disebabkan oleh proses pemejalwapan akan berserakan dan membentuk laluan yang dipenuhi dengan sisa-sisa komet tersebut.
“Sisa tinggalan ini akhirnya akan memasuki atmosfera bumi dan terbakar lalu membentuk jalur bersinar yang panjang,” katanya. – KOSMO! ONLINE


Pemandu lori tangki pandu cuai didenda RM7,000
Oleh ASLIZA MUSA

17 April 2023, 4:49 pm
TANJUNG MALIM – Seorang pemandu lori tangki didenda RM7,000 oleh Mahkamah Majistret Slim River di sini hari ini selepas mengaku bersalah atas pertuduhan memandu cuai dan tanpa pertimbangan munasabah hingga mengakibatkan kemalangan yang meragut nyawa dua remaja perempuan bulan lalu.
Tertuduh, P. Yuaraj, 30, membuat pengakuan tersebut selepas pertuduhan terhadapnya dibacakan jurubahasa di hadapan Majistret Khairun Neesha Raj Mohamed.
Khairun Neesha turut memerintahkan Yuaraj dikenakan hukuman penjara 12 bulan jika gagal menjelaskan denda berkenaan.
Mengikut pertuduhan, tertuduh yang memandu lori tangki jenis Volvo didakwa telah memandu kenderaan itu tanpa pertimbangan munasabah terhadap orang lain dengan cara membuat pusingan U di jalan yang tidak dibenarkan berbuat demikian.
Dia didakwa melakukan kesalahan itu di Kilometer 121, Jalan Ipoh-Kuala Lumpur arah utara pada pukul 10.58 malam, 29 Mac 2023.
Pertuduhan terhadapnya dikemukakan mengikut Seksyen 43 (1) Akta Pengangkutan Jalan 1987 (Akta 333), yang membawa hukuman denda tidak kurang RM5,000 dan tidak lebih RM10,000 atau penjara tidak lebih 12 bulan selain butiran kesalahan wajib dinyatakan dalam lesen memandu, jika sabit kesalahan.

Pendakwaan dikendalikan Timbalan Pendakwa Raya, Nur Diyana Zubir manakala tertuduh diwakili peguam Yayasan Bantuan Guaman Kebangsaan (YBGK), Amani Williams-Hunt Abdullah. Tertuduh membayar denda berkenaan.
Dalam kejadian pada 29 Mac lalu, Mimi Nurwaheeda Nor Kamar Hisham, 19, dan sepupunya, Nur Nabila Rosdi, 19, maut selepas motosikal ditunggang mereka merempuh sebuah lori yang disyaki membuat pusingan U. – KOSMO! ONLINE


Mahkamah: Kehilangan 43 barang kemas, Global Royalty saman Rosmah
Oleh NUZULSHAM SHAMSUDDIN

17 April 2023, 3:59 pm
KUALA LUMPUR – Sebuah syarikat pemborong barang kemas di Lubnan memfailkan saman terhadap Datin Seri Rosmah Mansor bagi menuntut AS$14.57 juta (RM67.46 juta) atas dakwaan melanggar kontrak berhubung kehilangan 43 barang kemas kepunyaan syarikat itu yang diserahkan kepadanya, lima tahun lepas.
Global Royalty Trading SAL, yang berpangkalan di Beirut selaku plaintif memfailkan saman itu menerusi Tetuan David Gurupatham dan Koay di Mahkamah Tinggi di sini pada 29 Mac lalu dengan menamakan Rosmah, 71, selaku defendan tunggal.
Berdasarkan pernyataan tuntutan, Global Royalty mendakwa Rosmah, 71, telah berbohong dalam afidavit dan pembelaannya dengan menyatakan bahawa 44 unit barangan kemas termasuk kalung berlian, anting-anting, cincin, gelang dan tiara yang diserahkan oleh seorang ejen syarikat itu kepada defendan telah dirampas oleh pihak berkuasa Malaysia untuk kesalahan di bawah Akta Pencegahan Pengubahan Wang Haram, Pencegahan Pembiayaan Keganasan dan Hasil Daripada Aktiviti Haram 2001.
Menurut syarikat itu, ini kerana hanya satu daripada 44 barang kemas berkenaan berada dalam simpanan dan kawalan pihak polis, dan baki 43 barang kemas milik plaintif tidak berada dalam simpanan pihak berkuasa itu.
“Oleh itu, defendan telah gagal dan cuai untuk memulangkan kepada plaintif baki 43 barang kemas berjumlah AS$14.57 juta kepunyaan plaintif yang telah diserahkan kepada defendan pada 10 Feb 2018,” dakwa Global Royalty menerusi pernyataan tuntutannya.
Sementara itu, plaintif berkata berdasarkan Surat Aku Janji yang ditandatangani oleh Rosmah bertarikh 22 Mei 2018, beliau mengakui bahawa barang kemas itu berada dalam simpanannya, dan kemudian disita oleh Kerajaan Malaysia.

Bagaimanapun dalam usaha syarikat untuk mendapatkan semula 44 barang kemas daripada kerajaan, hanya satu daripada 44 barang kemas dapat dikenal pasti dan diambil semula oleh wakil yang dilantik oleh plaintif daripada kerajaan.
Global Royalty berkata adalah menjadi kewajipan defendan untuk menyimpan dan menjaga kesemua barang kemas itu dengan baik serta bertanggungjawab terhadap keselamatan barang kemas berkenaan.
Bagaimanapun plaintif mendakwa defendan telah memperdayakan plaintif dengan mengalihkan beban kepada Kerajaan Malaysia, sedangkan barang kemas itu sebenarnya telah hilang.
“Oleh itu, defendan perlu bertanggungjawab untuk menanggung kerugian atas kehilangan 43 barangan kemas itu dan plaintif mempunyai hak menuntut ganti rugi,” menurut syarikat terbabit.
Justeru syarikat itu memohon perintah mandatori supaya barangan kemas itu hendaklah dipulangkan kepada plaintif dalam keadaan baik bagi tempoh 14 hari daripada tarikh penghakiman.
Sekiranya ia tidak dapat dikembalikan, defendan bertanggungjawab untuk membayar kepada plaintif kos barang kemas berjumlah RM67,461,027.37 bersamaan AS$14,567,270 selain memohon faedah, kos serta relif lain yang difikirkan sesuai oleh mahkamah.
Pada 28 Ogos 2019, Kerajaan Malaysia mengesahkan melalui Afidavit Jawapan yang diikrarkan oleh Superintenden Polis G/15177 Foo Wei Min (yang difailkan dalam guaman sivil tersebut) bahawa hanya satu daripada 44 barang kemas yang berada dalam simpanan Polis Diraja Malaysia (PDRM).
Sementara itu, peguam Datuk David Gurupatham, yang mewakili Global Royalty mengesahkan mengenai pemfailan saman itu. – KOSMO! ONLINE


Cuaca panas dijangka berlanjutan dalam tempoh panjang
Oleh KOSMO!

17 April 2023, 3:56 pm
PETALING JAYA -Keadaan cuaca panas telah berlaku di rantau negara terutamanya di Semenanjung Malaysia dan telah menunjukkan peningkatan suhu antara 35 hingga 37 darjah Celcius iaitu pada Tahap 1 (Berjaga-jaga).
Jabatan Meteorologi Malaysia (MetMalaysia) berkata, orang ramai perlu berwaspada dan mengelakkan dari melakukan pembakaran terbuka.
Ia susulan keadaan cuaca panas berkenaan dijangka akan berlanjutan dalam tempoh yang agak panjang.
Sehubungan itu, katanya, amaran ribut petir, hujan lebat dan angin kencang dijangka terhadap dua negeri sehingga pukul 4 petang ini.
“Ribut petir dijangka berlaku di negeri Sarawak di sekitar Bintulu (Bintulu dan Sebauh), Miri (Subis) dan Limbang.
“Bagi Sabah adalah di kawasan Pedalaman (Sipitang dan Beaufort), Pantai Barat (Papar, Putatan, Penampang, Kota Kinabalu, Tuaran dan Kota Belud), Tawau (Kunak dan Lahad Datu), Sandakan (Kinabatangan dan Sandakan) dan Kudat (Kota Marudu),” ujarnya.

Katanya, hujan dan ribut petir masih lagi berpotensi berlaku menjelang petang dan malam di sekitar Pantai Barat Semenanjung Malaysia -KOSMO! ONLINE.


Harga tiket mahal, Ka Siong jangan kelirukan rakyat- Loke
Oleh MOHD. HUSNI MOHD. NOOR

17 April 2023, 3:48 pm
PUTRAJAYA – Jangan cuba keluarkan kenyataan yang mengelirukan rakyat sebaliknya mendidik rakyat mendapatkan tiket pada harga penerbangan murah.
Itu nasihat Menteri Pengangkutan, Anthony Loke kepada Datuk Seri Wee Ka Siong berhubung dakwaan dibuat Ahli Parlimen Ayer Hitam mengenai harga tiket penerbangan Kuala Lumpur- Tawau yang dikatakan mencecah lebih RM3,000.
Loke berkata, bekas Menteri Pengangkutan itu sepatutnya mempunyai pengetahuan mendalam mengenai industri penerbangan dan bukannya merujuk perbandingan harga menerusi aplikasi tiket semata-mata.
“Bekas menteri tidak akan tidak tahu bahawa Malaysia Airlines (MAS) ada aplikasi sendiri, kalau periksa tiket MAS, mengapa guna aplikasi AirAsia (Super App)?
“Ia ibarat nak beli KFC tapi pergi ke McDonald’s,” katanya pada sidang akhbar di sini hari ini.
Katanya, isunya ketika ini ialah ada pihak ketiga yang menjual tiket untuk Malaysia Airlines menerusi aplikasi lain.

Loke berkata, pihaknya mengakui ada pelbagai aplikasi yang menjual tiket untuk Malaysia Airlines, malah perkara itu turut disahkan oleh Ketua Pegawai Eksekutif Malaysia Airlines (MAB), Kapten Izham Ismail.
“Izham juga memaklumkan Malaysia Airlines kini ada pertikaian dengan AirAsia berkenaan dengan penjualan tiket itu melalui aplikasi AirAsia.
“Jadi, Malaysia Airlines sudah memfailkan injuksi terhadap Super App AirAsia daripada menjual tiket Malaysia Airlines, tapi itu (perkara yang perlu diselesai) antara dua pihak ini,” katanya.
Dalam perkembangan sama, Loke berkata, sebanyak 78 peratus kerusi MAS telah terjual sepanjang musim perayaan ini dengan harga yang ditawarkan RM209 sehingga RM841 bagi kelas ekonomi.
“Malah, AirAsia juga menawarkan harga tiket tetap pada kadar RM199 ke Sarawak dan RM249 ke Sabah bagi memenuhi permintaan sempena perayaan Hari Raya Aidilfitri ini,” katanya. -KOSMO! ONLINE


Kebakaran tanah gambut di Bachok terkawal
Oleh TOREK SULONG

17 April 2023, 3:43 pm
BACHOK – Kebakaran tanah gambut seluas 50 hektar di Kampung Beris Lalang dan Kampung Beoh di sini akibat cuaca panas sejak dua minggu lalu mampu dipadamkan dalam kadar segera menggunakan teknik khas pemadaman api bawah tanah.
Penolong Penguasa Operasi Jabatan Bomba dan Penyelamat Malaysia (JBPM) Kelantan, Mohd. Wildan Azahari berkata, hanya kaedah berkampung dan strategi khusus di lapangan dapat menyekat api dari bawah tanah dapat dipadamkan.
Menurutnya, sehingga kini, hanya 1.6 hektar tanah yang masih terbakar yang dipantau sepenuh masa oleh anggota bomba yang bertugas.
“JBPM turut menggunakan dron untuk mengesan lokasi yang baharu yang dikhuatiri terbakar selain meninjau kesan pemadaman api yang dilaksanakan secara berkala.
“Kita menetapkan tugasan memadam kebakaran tanah gambut ini kepada Pejabat Bomba dan Penyelamat Bachok secara penuh masa manakala bagi kes lain seperti kebakakaran dan lain-lain kemalangan akan diambil alih oleh pejabat bomba yang berdekatan ,” katanya ketika ditemui pemberita di Kampung Beoh di sini hari ini.
Mohd. Wildan memberitahu, kebanyakan lokasi kebakaran membabitkan pokok getah yang sudah boleh ditoreh dan kebun kelapa sawit.

Katanya, hujan lebat merupakan satu kaedah untuk memadam keseluruhan kebakaran bawah tanah yang dilaporkan berlaku sejak dua minggu lalu.
“Seramai 20 hingga 30 orang anggota yang diperlukan dalam perancangan strategi mengikut keperluan selain menggunakan pancang khas untuk mengalirkan air ke bawah tanah,” katanya.
Dalam pada itu, Pengarah Jabatan Alam Sekitar (JAS) Negeri, Wan Aminordin Wan Kamruddin berkata, pihaknya telah mengaktifkan pelan tindakan pencegahan pembakaran terbuka dengan melakukan pemeriksaan harian di semua kawasan tanah gambut yang mudah terbakar.
Menurutnya, air dari telaga tiub dan parit-parit berdekatan dimanfaatkan untuk pemadaman api dan pengekalan kelembapan tanah.
“Pemilik tanah kebun yang menjadi punca kebakaran tanah gambut turut dikesan bagi membantu siasatan berkaitan di bawah Seksyen 29(A) Akta Kualiti Alam Sekeliling 1974,”katanya. – KOSMO! ONLINE.


Yayasan Lembaga Tabung Angkatan Tentera salur RM200,000 kepada warga ATM
Oleh MUHAMMAD NAJIEB AHMAD FUAD

17 April 2023, 4:20 pm
GOMBAK – Yayasan Lembaga Tabung Angkatan Tentera (YLTAT) menyalurkan sebanyak RM200,000 bagi Program Sinar Aidilfitri kepada 2,000 penerima melibatkan anggota serta veteran Angkatan Tentera Malaysia (ATM) di seluruh negara.
Ketua Eksekutifnya, Datuk Dr Mohd. Nizar Sudin berkata, jenis bantuan yang disalurkan adalah berupa bantuan tunai ‘one-off’, bantuan bakul makanan, bantuan peralatan kesihatan, bantuan bencana alam, bantuan anak yatim dan bantuan sara hidup.
Katanya, kriteria pemilihan penerima sumbangan bagi program berkenaan dipilih bersama Jabatan Hal Ehwal Veteran ATM (JHEV ATM) untuk membantu golongan memerlukan antaranya mereka yang menghidap penyakit kronik, orang kurang upaya dan golongan miskin, asnaf serta daif.
“Program yang kita buat ini adalah kita turun ke bawah, program yang kita laksanakan ini untuk menyantuni mereka, inisiatif ini adalah bagi kita dapat rasa denyut nadi anggota dan veteran yang berada di seluruh negara.
“Ini merupakan peluang kita untuk melihat dan mendengar selain memberi penambahbaikan kepada inisiatif kebajikan YLTAT di masa hadapan,” katanya.
Beliau berkata demikian kepada pemberita selepas mengadakan lawatan bertemu veteran ATM Abdullah Ramli, 63, di kediamannya di Gombak Permai di sini hari ini.

Turut menerima bantuan tersebut, Hamsiyah Tepap, 75, balu kepada seorang veteran tentera yang ketika ini sedang menghidap penyakit saraf.
Katanya, program itu pada tahun ini adalah lebih bersasar iaitu maklumat diberikan secara terus oleh JHEV ATM agar tidak berlaku pertindihan atau terdapat pihak yang tidak memperoleh sumbangan dibawah program berkenaan.
“Saya berpendapat dalam soal untuk memberikan bantuan kepada mereka yang memerlukan ini kita bergerak sekali untuk kita sama-sama menyalurkan bantuan,” ujarnya.
Sementara itu, Abdullah berkata, sebelum ini dia tidak pernah menerima bantuan dan amat berterima kasih atas inisiatif yang dilakukan oleh YLTAT.
“Apa yang diberikan ini sedikit sebanyak memberi senyuman kepada saya terutama ketika ingin menyambut raya Aidilfitri ini,” katanya. – KOSMO! ONLINE


Jualan Rahmah berjaya tawar lebih banyak barangan murah
Oleh MOHD AZLI ADLAN

17 April 2023, 4:14 pm
BESUT – Sebahagian besar pemain industri sektor peruncitan tempatan didapati telah menawarkan barang keperluan pada harga yang lebih menjimatkan sejak program Jualan Rahmah dilancarkan pada hujung tahun lalu.
Menteri Perdagangan Dalam Negeri dan Kos Sara Hidup (KPDN), Datuk Seri Salahuddin Ayub berkata, pemantauan mendapati pengusaha sektor terbabit juga memainkan peranan lebih proaktif dalam menawarkan penjimatan.
“Pada waktu ini, kita melancarkan Skim Harga Maksimum Musim Perayaan (SHMMP) Aidilfitri melibatkan 30 barangan.
“Sebahagian pasar raya didapati turut memperkenalkan pelbagai pakej lain pada harga murah sehingga 100 barangan sempena sambutan Hari Raya Aidilfitri,” katanya.
Terdahulu beliau ditemui ketika melancarkan program Jualan Rahmah di sebuah pasar raya di Jabi di sini hari ini.
Salahuddin berkata, KPDN amat menghargai kerjasama diberi pemain sektor peruncitan tersebut dalam menjayakan aspirasi kerajaan dalam meringankan kos sara hidup rakyat.

Tambah beliau, besar harapannya agar inisiatif Payung Rahmah terbabit dapat menjadi sistem terbaik membantu rakyat yang memerlukan pada masa hadapan.
Sementara itu, Salahuddin menegaskan semua peniaga perlu mematuhi harga siling ditetapkan di bawah SHMMP Aidilfitri bagi meringankan kos sara hidup rakyat. – KOSMO! ONLINE


Mahkamah: Bank BSI tidak fail laporan transaksi mencurigakan dana 1MDB
Oleh NORLIZAH ABAS

17 April 2023, 4:26 pm
KUALA LUMPUR – Mahkamah Tinggi di sini hari ini diberitahu, Bank BSI (Singapura) tidak memfailkan laporan transaksi mencurigakan kepada polis republik itu meskipun urus niaga dana fidusiari berskala besar disalah guna oleh 1Malaysia Development Berhad (1MDB).
Kevin Michael Swampillai berkata, urus niaga 1MDB serta syarikat-syarikat yang berkaitan dengannya menimbulkan tanda-tanda amaran (red flag) kerana ia melibatkan individu yang terdedah secara politik di Malaysia.
Beliau yang merupakan bekas Ketua Perkhidmatan Pengurusan Kekayaan di Bank BSI Cawangan Singapura menjelaskan, kebiasaannya kerajaan terlibat memilih bank komersial atau bank pelaburan bagi urusniaga fidusiari, bukan bank yang lebih kecil secara relatif.
Saksi pendakwaan ke-44 itu berkata, pihak bank akan memfailkan laporan transaksi mencurigakan kepada polis jabatan komersial jika wujud tanda-tanda amaran yang mana akan menyebabkan akaun berkenaan ditutup dan transaksi urus niaga dihentikan.
Ketika disoal balas oleh peguam Tan Sri Dr. Muhammad Shafee Abdullah, Kevin memberitahu, pihak Bank BSI bagaimanapun tidak memfailkan laporan tersebut kerana isu berkaitan tanda amaran tidak dibangkitkan oleh lembaga pengarah 1MDB.
Bank BSI adalah anak syarikat milik penuh BSI SA, sebuah bank yang diasaskan pada 1873 dan beribu pejabat di Switzerland yang menawarkan pelbagai perkhidmatan perbankan swasta termasuk kemudahan dana fidusiari.

Pada perbicaraan lalu, Kevin memberitahu, bekas Perdana Menteri, Datuk Seri Najib Tun Razak mengetahui urus niaga dana fidusiari oleh 1MDB kerana beliau merupakan Pengerusi Lembaga Penasihat syarikat tersebut yang ketika itu dimiliki sepenuhnya oleh Kementerian Kewangan.
Ujarnya, urus niaga dana fidusiari 1MDB diuruskan oleh ahli perniagaan dalam buruan, Low Taek Jho atau Jho Low bagi mengaburi pihak berkepentingan di Malaysia.
Menurut Kevin, Jho Low secara berterusan mengaku kepada BSI bahawa beliau merupakan penasihat kepada Najib.
Ujar saksi, Jho Low secara konsisten turut memberi jawapan kepada pihak bank bahawa urus niaga itu merupakan pelaburan antara kerajaan yang sangat sulit yang menghalang maklumat lanjut diberikan.
Mahkamah turut diberitahu melalui keterangan lisan Kevin bahawa beliau dan beberapa pihak lain di BSI berurusan dengan Jho Low yang melabur berbilion dolar dana 1MDB dan syarikat berkaitan lain dalam kaedah kabur melibatkan lapisan transaksi dan menyembunyikan identiti syarikat pelanggan.
Pada prosiding hari ini, Kevin berkata, sumber bagi urusniaga dana fidusiari sepatutnya tidak dikaburi sebaliknya akan dibawa kepada pengetahuan BSI Singapura yang mana pihak bank akan membuat semakan terperinci berhubung arahan dan pihak yang mengeluarkan arahan.
Saksi memberitahu, pihak BSI mendapati dana yang terlibat adalah samar-samar manakala entitinya termasuk British Virgin Islands (BVI) dan Cayman Islands tidak pernah didengar sebelum ini sehingga menimbulkan tanda-tanda amaran kepada pihak bank.
Perbicaraan di hadapan Hakim Datuk Collin Lawrence Sequerah (kini Hakim Mahkamah Rayuan) bersambung esok. – KOSMO! ONLINE


Kebajikan ‘si bulus’ perlu terpelihara – Ismail Sabri
Oleh KOSMO!

17 April 2023, 4:09 pm
PETALING JAYA – Sebagai seorang peminat dan pencinta kucing, bekas Perdana Menteri, Datuk Seri Ismail Sabri Yaakob mahu kebajikan ‘si bulus’ terpelihara tidak kira sama ada ia dipelihara atau pun haiwan jalanan.
Menerusi satu perkongsian di laman Facebooknya, beliau memaklumkan bahawa pernah membentangkan Akta Kebajikan Haiwan di Parlimen semasa menjawat jawatan sebagai Menteri di Kementerian Pertanian dan Industri Asas Tani.
Katanya, tindakan itu dibuat bagi menjaga kepentingan haiwan itu seperti menaikkan kadar hukuman atas penderaan haiwan dan sebagainya.
“Sebagai peminat kucing, sudah tentu menjadi harapan dan impian saya untuk memastikan kebajikan ‘si bulus’ tidak kira kucing peliharaan atau pun di jalanan.
“Kucing juga haiwan kesayangan Rasullullah S.A.W, jagalah kucing dengan sebaik-baiknya hatta dengan penuh rasa kasih sayang dan amanah,” tulisnya di sini hari ini.
Terdahulu, Ismail Sabri memaklumkan beliau telah menyampaikan sumbangan kepada lima peserta ‘Unsung Heroes’ yang terlibat dalam menjaga dan memelihara kucing yang terbiar dalam sebuah program ‘Giving Back To Cat-Munity’ di Absolute Bazaar X Festival Gaya Raya, Mitec, Kuala Lumpur semalam.

Kata beliau, program terbabit adalah untuk memberi kesedaran kepada orang ramai tentang perlunya kita menjaga kucing terbiar dan tidak sesekali terlibat dalam pembuangan kucing, menyiksa kucing dan sebagainya.-KOSMO! ONLINE.


Anak sulung kena tempias, saksi kesedihan – Rita Rudaini
17 April 2023, 4:10 pm
PETALING JAYA – Anak sulung sememangnya menjadi harta paling berharga bagi mana-mana yang bergelar ibu bapa kerana permata hati itulah yang banyak memberi pengajaran serta pengalaman pertama cukup bermakna dalam hidup ketika mula-mula menempuh fasa berumah tangga.
Perkara tersebut diakui aktres Rita Rudaini yang berkata, anak sulungnya, Airit Rayyan Rizqin menjadi saksi segala suka duka dan kesedihan-kesedihan yang dilaluinya sejak bergelar ibu tunggal sekitar 10 tahun lalu.
Luahan tersebut dikongsikan Rita atau nama lengkapnya Rita Rudaini Mokhtar, 47, ketika mengimbau momen menghantar anak sulungnya itu memasuki Maktab Rendah Sains Mara (MRSM) Ulul Albab, Gemencheh, Negeri Sembilan pada tahun lalu.
“Dah setahun Ryan belajar hidup berdikari jauh dari mommy (panggilannya). Ryan tak lupa telefon ucap selamat malam dan cintakan mommy. Masa ini (setahun lalu), mommy tahan air mata dan sakit. Sakitnya tak sesakit dikhianati dan ditinggalkan dulu.
“Kita tak pernah berenggang. Ke mana saja mommy bawa Ryan. Ryan anak yang banyak suka duka, banyak saksi kesedihan-kesedihan mommy. Ryan yang banyak kena tempias. Ryan saksi segala-galanya,” tulisnya sebak sambil memuat naik video ketika menghantar Ryan ke MRSM tersebut pada tahun lalu.
Terluka mengenang putera sulungnya itu membesar dalam serba kekurangan terutama tanpa kasih seorang ayah, Rita bagaimanapun sangat bersyukur kerana Ryan tumbuh menjadi anak yang penuh kelembutan dan kasih sayang dalam hati.

“Ryan anak yang sangat baik, tidak pernah sesekali tinggikan suara pada mommy. Patuh setiap kata-kata mommy. Maafkan mommy, mommy banyak salah pada Ryan.
“Tapi percayalah, mommy buat semua ini ada sebab. Hanya Tuhan yang tahu. Mommy doakan Ryan jadi seorang lelaki yang penuh belas kasihan, kelembutan dan kasih sayang dalam diri,” titipnya.
Tambah pelakon filem Mami Jarum itu lagi, biarpun sakit menanggung rindu, namun dia rela berkorban berjauhan dengan anak terunanya itu kerana percaya ada yang terbaik menanti Ryan pada masa depan.
Malah kata Rita, dia sudah terbiasa berkorban termasuklah untuk kebahagiaan dan memuaskan hati orang lain demi mempertahankan anak-anaknya suatu ketika dahulu.
“Jangan risau pasal mommy. Mommy dah biasa berkorban. Allah kurniakan anak yang baik, Ryan dan adik untuk jahit luka dan koyak di hati mommy. Terima kasih,” katanya lagi.
Ryan bersekolah di Maktab Rendah Sains Mara (MRSM) Ulul Albab, Gemencheh, Negeri Sembilan sejak tahun lalu dan dia menunjukkan prestasi cemerlang dalam pelajaran apabila baru-baru ini memperoleh Anugerah Pengetua.
Seputar info, Rita pernah berkahwin dengan pemain bola sepak, Aidil Zafuan Abdul Radzak pada 2008.
Hasil perkongsian hidup, mereka dikurniakan dua orang cahaya mata lelaki iaitu Airit Rayyan Rizqin dan Airit Qaqa Arjuna, 11. Bagaimanapun pasangan itu bercerai pada September 2013. – KOSMO! ONLINE


Penjual rugi, bunga api, mercun musnah terbakar
Oleh KOSMO!

17 April 2023, 4:03 pm
PETALING JAYA – Sebuah gerai yang menjual bunga api dan mercun terbakar sekali gus menyebabkan barangan dijual musnah dalam kejadian didakwa di Chow Kit, Kuala Lumpur.
Insiden tersebut tular menerusi video di media sosial memperlihatkan mercun-mercun yang dijual meletup serta mengundang kebimbangan orang awam di situ.
Menerusi video tersebut, gerai berpayung menjual bunga api dan mercun itu berdekatan dengan gerai menjual pakaian serta pasar raya.
Kelihatan orang ramai melarikan diri daripada terkena percikan mercun selain terdapat seorang individu bertindak memadam kebakaran menggunakan alat pemadam api.
Bagaimanapun, tidak diketahui punca, masa kejadian tersebut serta kerugian dialami penjual bunga api dan mercun itu memandangkan tiada maklumat lanjut berkenaan kebakaran.
Menjengah ke ruangan komen, ada pihak mempersoalkan jualan bunga api dan mercun secara terbuka biarpun mempunyai lesen untuk berniaga.

“Nak lesen, dah bagi lesen niaga. Sekarang isu keselamatan pula,” komen A2K.
“Mohon batalkan permit import dan jual mercun ni,” kata hmd fdhl.
Sementara itu tinjauan pada video TikTok pula, ada yang mendakwa kebakaran tersebut susulan gurauan rakan penjual itu.
“Mohon bagi ‘part’ dua di mana kawan yang bergurau tu bayar ganti rugi. Persahabatan saja tak balik modal,” kata TamagoCart.
“Kasihan kawan tu berniaga cari rezeki. Ada pula kawan lain buat niat bergurau dengan macam tu,” kata Ricky. – KOSMO! ONLINE.


Kad khas digunakan kenal pasti peniaga Menu Rahmah
Oleh AZMI NORDIN

18 April 2023, 10:51 pm
KUALA LUMPUR – Ketulenan identiti peniaga Menu Rahmah yang ingin menebus potongan harga dijangka akan diputuskan dengan penggunaan kad khas atau didaftarkan dengan syarikat pasar raya yang terlibat.
Menteri Perdagangan Dalam Negeri dan Kos Sara Hidup (KPDN), Datuk Seri Salahudin Ayub berkata demikian selepas ditanya mengenai diskaun istimewa bagi peniaga Menu Rahmah yang diumumkan Perdana Menteri, petang tadi.
Katanya, sesi libat urus dengan pasar raya juga telah mencapai kata sepakat dan bersetuju memberikan diskaun khas buat peniaga Menu Rahmah.
“KPDN mungkin akan kenal pasti mereka melalui sistem kad khas atau sistem di pasar raya tersebut untuk diabsahkan mereka sebagai peniaga yang tulen.
“Apabila mereka membeli barangan basah mereka akan mendapat potongan harga, selepas raya kita akan tetapkan bahan apa yang tersenarai,” katanya ketika sidang akhbar majlis berbuka puasa di Seri Pacific Hotel anjuran Yayasan Global Mesra(YGM), di sini, hari ini.
Dalam majlis yang sama, Salahudin memaklumkan inisiatif Bakul Rahmah telah berjaya dinikmati hampir 80,000 khusus kepada mereka yang miskin tegar.

Jelas beliau, pada awalnya Bakul Rahmah hanya memfokuskan 30 peratus golongan miskin tegar daripada jumlah asalnya sebanyak 135,000 isi rumah.
“Sasaran awal kita hanya 40,000 isi rumah sahaja tetapi dengan kemuliaan hati rakyat Malaysia kita mampu mengedarkan 80,000 bakul rahmah.
“Dijangka dalam tiga bulan lagi, kesemua golongan miskin tegar dapat menikmati bakul rahmah diatas usaha YGM,” ujarnya. – KOSMO! ONLINE.


Pasu pecah hanya ‘prank’, Aliff Syukri terus dikecam
Oleh KOSMO!

18 April 2023, 10:04 pm
PETALING JAYA – Usahawan kontroversi, Datuk Seri Aliff Syukri, hari ini tampil membuat penjelasan tentang insiden pasu hiasan mewah di rumahnya yang pecah, dua minggu lalu.
Aliff menerusi Instagramnya, menyatakan rasa sedih dihina orang ramai sedangkan beliau hanya bertindak ‘menjalankan tugas’ semata-mata sekali gus berkongsi video kejadian sebenar.
“Saya hanya jalankan tugas sebagai artis jemputan tapi penghinaan orang ramai kepada saya melampau.
“Sedih saya. Untuk elakkan sebarang kekeliruan, ini bukan sebahagian daripada pemasaran mana-mana pihak mahupun tiada pergaduhan sebenar.
“Apa salah saya kenapa korang kutuk saya sebegitu? Saya hanya buat kerja saya saja. Awak caci, maki saya apa salah saya? Cuba awak tengok video ni. Inilah perkara yang sebenar,” ujarnya.
Pada penghujung video yang dikongsikan itu jelas kelihatan pelakon dan pengacara, Yana Shamsudin, terkejut apabila mengetahui insiden tersebut adalah ‘prank’ semata-mata.

Sebelumnya, Kosmo! melaporkan Yana bertegas enggan membayar ganti rugi sebanyak RM400,000 seperti dituntut Aliff.
Kata Yana, 39, dia langsung tidak menyentuh barang berharga tersebut yang ketika itu dipegang ahli perniagaan itu, selain mempunyai rakaman kejadian sebagai bukti dirinya tidak bersalah.
Orang ramai rata-rata menyatakan rasa kurang senang dengan adegan tersebut dan menganggap ia teknik pemasaran yang membosankan.
“Tak bosan ke guna pemasaran yang sama tiap-tiap tahun? Dah 2023 orang pun meluat la Datuk,” komen Anuar_rauz.
“Islam tak suka penipuan. Walaupun buat lawak, apatah ‘prank’ orang. Cukup-cukup la buat kandungan ‘prank’ macam ni,” kata Dhiaabdullahdiary.
“Gara-gara cacian netizen, elemen kejutan dalam sesebuah rancangan ‘prank’ dah tak menjadi dah. Kasihan,” ujar seorang lagi pengguna. – KOSMO! ONLINE


Angkatan Tentera Malaysia jadi sebutan di Turkiye
Oleh ZULKIFLI MANZOR

18 April 2023, 8:34 pm
KUALA LUMPUR – Nama Angkatan Tentera Malaysia (ATM) menjadi sebutan dalam kalangan pimpinan kerajaan Turkiye.
Menteri Pertahanan, Datuk Seri Mohamad Hasan berkata, ia ekoran kecemerlangan pasukan itu membantu mangsa gempa bumi di negara berkenaan.
“Saya ucap tahniah kerana bertugas dengan cemerlang, mengharumkan nama negara dalam membantu Turkiye yang memerlukan bantuan ketika itu.
“Nama pasukan tentera kita jadi sebutan kepimpinan negara Turkiye. Kita hantar bantuan walaupun dalam keadaan tidak menentu dan (ATM) dapat jalankan tugas dengan baik,” katanya.
Beliau berkata demikian pada Majlis Penghargaan Petugas Op Starlight II Bersama Menteri Pertahanan di Wisma Perwira ATM di sini hari ini.
Misi Op Starlight II Hospital Medan Malaysia (HMM) di Celikhan, Adiyaman, Turkiye bermula pada 15 Februari lalu melibatkan seramai 110 pegawai dan anggota Kor Kesihatan Diraja.

Sepanjang melaksanakan operasi HMM selama enam minggu, seramai 2,415 pesakit telah dirawat termasuk 83 kes pembedahan.
Gempa bumi kuat bermagnitud 7.8 menggegarkan tengah Turkiye dan barat laut Syria awal Februari lalu mengorbankan banyak nyawa. – KOSMO! ONLINE


Tol percuma 4 hari, cuti tambahan berita gembira untuk rakyat – PM
Oleh Abdul Rahman Razali

18 April 2023, 8:05 pm
Tol percuma 4 hari, cuti tambahan berita gembira untuk rakyat – PM | 15 MINIT MMTV 17 APRIL 2023


Polis kenal pasti 37 lokasi panas di Perak
Oleh ASLIZA MUSA

18 April 2023, 9:10 pm
IPOH – Polis mengenal pasti sebanyak 37 lokasi yang kerap berlaku kemalangan di negeri ini dan akan diberi lebih tumpuan pada Op Selamat 20 sempena sambutan Hari Raya Aidilfitri.
Ketua Polis Perak, Datuk Seri Mohd. Yusri Hassan Basri berkata, 37 lokasi panas itu membabitkan empat lokasi di daerah Kampar, Muallim (3), Tapah (3), Hilir Perak (2), Sungai Siput (2), Manjung (5), Taiping (3), Ipoh (5), Batu Gajah (2) dan Gerik (8).
Katanya, sebanyak 10 lokasi hitam turut diberi perhatian melibatkan kawasan di Tapah, Ipoh, Kerian, Taiping dan Kuala Kangsar.
“Matlamat utama kita adalah untuk menjaga keselamatan pengguna jalan raya dan memastikan mereka mematuhi peraturan dan arahan yang dikuatkuasa.
“Pengguna jalan raya juga diingatkan agar berhati-hati semasa memandu dengan tidak melakukan kesalahan sama yang sering dilakukan termasuk memandu di garisan berkembar, memotong di garisan kecemasan dan memandu tidak mengikut kelajuan yang ditetapkan,” katanya.
Beliau berkata demikian selepas melancarkan Kempen Keselamatan Jalan Raya sempena Sambutan Hari Raya Aidilfitri peringkat Kontinjen Perak di Plaza Tol Ipoh Selatan di sini hari ini.

Menurut beliau, pihaknya juga telah mendapat kerjasama daripada Jabatan Sukarelawan Malaysia (Rela) yang akan menempatkan anggotanya untuk membantu polis melancarkan aliran trafik terutama di persimpangan jalan raya dan kawasan lampu isyarat.
Katanya, anggota Rela juga akan ditugaskan menjaga di persimpangan susur masuk dan keluar di lebuh raya.
“Seramai 79 pegawai kanan dan 476 anggota dari Jabatan Siasatan dan Penguatkuasaan Trafik (JSPT) Kontinjen Perak akan terlibat dalam penugasan sepanjang Op Selamat 20 bermula 20 hingga 28 April depan,” katanya.
Tambah beliau, berdasarkan statistik kemalangan Op Selamat 18 tahun lalu, penunggang motosikal menjadi penyumbang kemalangan tertinggi dengan 10 kematian daripada keseluruhan 12 kes.
“Tahun lepas sebanyak 1,723 kes kemalangan telah direkodkan. Daripada jumlah itu, 1,230 kes melibatkan pemandu kereta diikuti penunggang motosikal 186 kes dan kenderaan berat seperti bas dan lori sebanyak 45 kes,” katanya. – KOSMO! ONLINE


Mangsa bunuh sempat hantar mesej beritahu dalam bahaya
Oleh KOSMO!

18 April 2023, 8:00 pm
QUITO, ECUADOR – Dua daripada wanita yang dibunuh selepas hilang ketika menikmati percutian pantai di Ecuador dilaporkan menghantar mesej ringkas kepada orang tersayang untuk memaklumkan bahawa mereka dalam bahaya.
Akhbar New York Post melaporkan bahawa  Nayeli Tapia, 21, Yuliana Macias, 21 dan Denisse Reyna, 19, ditemui mati tertimbus di dalam tanah cetek dengan keadaan leher dikelar pada 7 April lalu selepas dilaporkan hilang pada 4 April.
Mereka dipercayai diseksa, dibunuh dan ditanam pada 5 April sebelum nelayan tempatan membuat laporan polis beberapa hari kemudian selepas terhidu bau busuk. Seekor anjing juga dilaporkan menghidu di kawasan sekitar Sungai Esmeraldas, dekat dengan Quininde.
“Saya dapat merasakan sesuatu yang buruk akan berlaku. Jika apa-apa berlaku kepada saya, ingatlah bahawa saya amat sayangkan anda,” demikian menurut mesej yang dihantar salah seorang mangsa, Reyna, kepada seorang rakannya.
Sementara itu, Tapia juga ada menghantar pesanan ringkas kepada saudara perempuannya menerusi aplikasi WhatsApp di mana dia turut berkongsikan lokasi terkininya.
“Saya menghantar (lokasi live) kepada anda sekiranya apa-apa berlaku,” tulisnya pada 4 April, pukul 11.10 malam (waktu tempatan).

Tiada sebarang berita diterima daripada wanita tersebut sejak itu.
Media tempatan melaporkan mayat ketiga-tiga wanita itu berada dalam keadaan diikat dan mulut mereka turut ditutup. Terdapat kesan-kesan pada badan yang menunjukkan mereka diseksa.
Polis turut menemui sebuah telefon bimbit yang diharap dapat membantu dalam siasatan tersebut ketika pihak berkuasa masih memburu pembunuh mereka.
Wilayah Esmeraldas yang menjadi lokasi ketiga-tiga mangsa dibunuh dan ditanam,  diletakkan dalam keadaan darurat sejak 3 Mac lalu ekoran peningkatan kes jenayah dan keganasan di samping pertempuran sengit antara sindiket dadah. – Agensi


KPT anjur majlis buka puasa rai pengamal media
Oleh KOSMO!

18 April 2023, 8:38 pm
PETALING JAYA – Kira-kira 170 pengamal media diraikan dalam Majlis Tautan Kasih Bersama Media anjuran Kementerian Pendidikan Tinggi (KPT) di sebuah hotel di Petaling Jaya, hari ini.
Majlis itu diadakan sebagai tanda penghargaan kementerian atas segala kerjasama pihak media memberikan liputan tentang peranan serta sumbangan KPT kepada negara.
Dalam majlis tersebut, Menteri Pendidikan Tinggi, Datuk Seri Mohamed Khaled Nordin turut mengambil kesempatan beramah mesra bersama para pengamal media yang hadir.
Pada majlis tersebut, KPT melalui Perbadanan Tabung Pendidikan Tinggi Nasional (PTPTN) menyampaikan sumbangan berbentuk akaun Simpan SSPN Prime bernilai RM1,000 kepada 10 orang anak-anak pengamal media yang cemerlang dalam pendidikan dan kurang berkemampuan.
KPT menerusi kenyataannya berkata, Simpan SSPN menawarkan pelbagai keistimewaan seperti pelepasan taksiran cukai pendapatan sehingga RM8,000 setahun.
“Turut ditawarkan, perlindungan takaful ke atas pendeposit, Geran Sepadan sehingga RM10,000 untuk satu keluarga yang layak, dividen yang kompetitif serta simpanan yang dijamin kerajaan dan patuh syariah.

“Sempena Aidilfitri, PTPTN turut mengadakan Cabutan WOW! Syoknya Raya yang menawarkan hadiah wang tunai berjumlah hampir RM50,000 kepada 23 pemenang bermula 1 Mac sehingga 31 Mei ini.
“Kempen Ganjaran Kesetiaan Simpan SSPN Prime 2023 pada kadar 1 peratus juga sedang berlangsung sehingga 31 Julai 2023 sebagai ganjaran tambahan selain dividen tahunan,” kata kenyataan tersebut.
Selain itu, pihak Agensi Kelayakan Malaysia (MQA) turut mengadakan perkongsian ilmu mengenai inisiatif pembelajaran sepanjang hayat (PSH), pendidikan fleksibel dan kursus jangka pendek. – KOSMO! ONLINE


Sabah umum Jumaat hari kelepasan am tambahan
Oleh IVAN AMIRUL

18 April 2023, 10:09 pm
KOTA KINABALU – Kerajaan Sabah mengisytiharkan Jumaat ini iaitu 21 April sebagai hari kelepasan am tambahan.
Ketua Menteri, Datuk Seri Hajiji Noor berkata, ia selaras dengan Ordinan Hari Kelepasan Am Sabah.
“Perdana Menteri, Datuk Seri Anwar Ibrahim, hari ini mengumumkan Kerajaan Persekutuan mengisytiharkan sama ada hari Jumaat atau Isnin (24 April) sebagai hari kelepasan am tambahan.
“Ia bergantung pada tarikh satu Syawal bermula,” dalam kenyataan media sebentar tadi.
Kata beliau, kerajaan negeri bagi Sabah dan Sarawak boleh mengisytiharkan hari kelepasan am pada tarikh berkenaan mengikut Ordinan Hari Kelepasan Am masing-masing. – KOSMO! ONLINE


RM400 juta baik pulih jalan negeri Pahang – PM
Oleh NORHAFIZAN ZULKIFLI

18 April 2023, 8:56 pm
KUANTAN – Kerajaan Persekutuan telah menyediakan peruntukan sebanyak RM400 juta bagi membaik pulih dan menyelenggara jalan di negeri ini.
Perdana Menteri, Datuk Seri Anwar Ibrahim berkata, peruntukan terbabit adalah sebahagian daripada RM5 bilion peruntukan tahunan Sistem Maklumat Rekod-Rekod Jalan Raya Malaysia (MARRIS) untuk penyelenggaraan jalan negeri.
“Kerajaan Pahang telah memohon untuk kelonggaran syarat peruntukan MARRIS seperti membolehkan pembelian jambatan Bailey bagi kawasan jambatan yang terjejas akibat banjir
“Saya terus mengarahkan Kementerian Kewangan untuk meluluskan kelonggaran tersebut dan akan terus membantu Kerajaan Negeri untuk mengoptimakan pemberian yang disalurkan serta menyokong usaha membaikpulih kemudahan awam yang terkesan akibat banjir,k” atanya ketika berucap pada Majlis Penyampaian Amanat Perdana Menteri Bersama Penjawat Awam Pahang di Dewan Utama Majlis Bandaraya Kuantan di sini, hari ini.
Menurutnya lagi, kerajaan turut menambah peruntukan untuk penyelenggaraan jalan Persekutuan bagi tahun 2023 daripada RM750 juta kepada RM1 bilion.
Katanya, tumpuan akan diberikan kepada membaik pulih jalan berlubang dan yang dirosak banjir serta peruntukan tambahan ini akan diagihkan sepenuhnya untuk dilaksanakan oleh kontraktor kecil Bumiputera.

Dalam pada itu beliau berkata, bermula Disember tahun lalu sehingga Mac tahun ini, hasil kutipan Lembaga Hasil Dalam Negeri (LHDN) menunjukkan lonjakan membolehkan kerajaan Persekutuan mengumumkan peruntukan tambahan bagi seluruh negara termasuk negeri Pahang.
“Hasil kutipan itu melonjak naik dan disebabkan itu saya boleh umumkan peruntukan tambahan ini termasuklah untuk negeri Pahang.
“Tapi saya tumpu sekolah daif, klinik daif, jalan berlubang dan kuarters kakitangan kerajaan di mana untuk membaikpulih kuarters kerajaan, peruntukan RM1 bilion disediakan,”ujarnya. – KOSMO! ONLINE


PCG raih hasil RM29.0 bilion, keuntungan lepas cukai RM6.3 bilion tahun lalu
Oleh MUHAMMAD NAJIEB AHMAD FUAD

18 April 2023, 8:44 pm
PETALING JAYA – Petronas Chemicals Group Berhad (PCG) mengakhiri tahun 2022 dengan rekod hasil RM29.0 bilion dan keuntungan selepas cukai RM6.3 bilion.
PCG mencatatkan jumlah pengeluaran sebanyak 10.4 juta tan setahun (tpa) dan jumlah jualan 8.3 juta tpa, di samping mengekalkan rekod prestasi cemerlang dalam aspek keselamatan.
Ketua Pengarah dan Ketua Pegawai Eksekutif PCG, Ir. Mohd Yusri Mohamed Yusof berkata, PCG mencatatkan prestasi yang memberangsangkan pada tahun lalu biarpun menghadapi isu geopolitik, ketidaktentuan pasaran, dan cabaran umum dalam industri.
Katanya, syarikat tetap meneruskan kecemerlangan operasi dan komersial walaupun mengalami ketidaktentuan dalam tenaga dan pasaran komoditi menyebabkan harga minyak mentah dan petrokimia meningkat, selaras dengan dasar sifar Covid-19 yang berterusan di China serta peningkatan kos operasi yang disebabkan oleh kenaikan kos tenaga dan logistik.
“Kami berbangga dapat memberikan prestasi yang kukuh walaupun berhadapan dengan pelbagai cabaran.
“Berpandukan strategi dua serampang PCG untuk mengekalkan kekuatan kami dalam petrokimia asas di samping mendalami bahan kimia khusus, kami berharap dapat menerokai sumber pendapatan baru dan mengukuhkan kedudukan kami di rantau ini,” katanya dalam kenyataan di sini hari ini.

Ujarnya, pada tahun lalu, ia merupakan tahun yang penting dari segi pertumbuhan, pengambilalihan Perstorp Group berpangkalan di Sweden oleh PCG, menghasilkan kepelbagaian dalam penawaran produk syarikat, khasnya portfolio bahan kimia khusus.
“Syarikat juga melancarkan fasiliti pembuatan bahan tambahan minyak pelincir baru di bawah BRB Group di Belanda yang berfungsi sebagai hab utama bahan tambahan minyak pelincir dan bahan kimia secara global untuk PCG. Selain itu, dua projek mencapai status Keputusan Pelaburan Akhir (FID) iaitu pembangunan loji melamin di Gurun, Kedah dan pengembangan kilang Asid 2-Ethylhexanoic (2-EHA) di Gebeng, Pahang.
“Kemasukan Kumpulan Perstorp menandakan satu kejayaan besar yang akan menawarkan lebih 130 produk baru, tujuh tapak pembuatan di seluruh dunia dan lebih 1,500 ahli baru yang menyertai keluarga PCG. PCG juga telah menubuhkan bahagian kimia khusus baru untuk mengurus dan mengemudi perancangan strategik penting selaras dengan aspirasi jangka panjang PCG dalam jurusan ini,” ujarnya.
Jelas Mohd Yusri, PCG meningkatkan komitmennya ke arah kelestarian pada tahun 2022 dan menjangkau sasaran jangka pendek untuk mengurangkan pelepasan GHG Skop 1 dan Skop 2 sebanyak 100,000 tan karbon dioksida setara (tCO2e) menjelang tahun depan.
“Menerusi pelbagai usaha seperti pengoptimuman proses dan penambahbaikan pemangkin, PCG telah mencapai pengurangan kumulatif lebih daripada 108,000 tCO2e setakat ini.
“Di samping itu, kepakaran Perstorp dalam penyelesaian lestari akan mempercepatkan penciptaan nilai untuk PCG dan perjalanan syarikat ke arah kelestarian,” katanya. – KOSMO! ONLINE


Terperangkap lebih 5 jam gara-gara selenggara jalan
Oleh MUHAMMAD NAJIEB AHMAD FUAD

18 April 2023, 7:00 pm
PETALING JAYA – Pengguna Lebuh Raya Kuala Lumpur-Karak (KLK) dilaporkan terperangkap dalam kesesakan lebih lima jam ekoran kerja-kerja penyelenggaraan jalan dilakukan pagi semalam.
Laluan tersebut mengalami kesesakan teruk bermula dari Plaza Tol Gombak, Selangor menghala ke Bentong, Pahang.
Menerusi kenyataan di laman Facebook Lebuh Raya Pantai Timur (LPT), kesesakan itu berlaku dari Kilometer (Km) 20.2 sehingga Km 31.8.
“Pantai Timur 1 (LPT 1) trafik lancar sepanjang lebuh raya di kedua-dua hala,” kata kenyataan
itu di sini semalam.
Dalam pada itu, rata-rata pengguna KLK meluahkan rasa tidak puas hati kepada pengendali laluan tersebut ekoran kesesakan yang berlaku, memandangkan kebanyakan pengguna mula bergerak pulang ke kampung di Pantai Timur sejak semalam.
Seorang pengguna mempersoalkan tidakkah penyelenggaraan boleh dilakukan pada hari lain dan bukannya ketika orang ramai mula membuat perjalanan pulang ke kampung.
“Time (masa) nak raya baru nak selenggara jalan, bertabahlah perantau-perantau semua,” tulis Hakim Zakaria.

Seorang peniaga, Liyana Ghani, 30, yang bertolak dari Johor Bahru pada pukul 10 malam berkata, suaminya terpaksa memberhentikan kereta beberapa kali di tepi jalan ekoran minyak kenderaan yang hampir habis.
“Kami nak balik beraya di Gua Musang. Lama sangat hadap sesak sampai minyak pun nak habis. Risau kalau kereta mati tengah jalan dengan empat orang anak yang masih kecil.
“Kami terpaksa lalu di jalan kecemasan dan berhenti beberapa kali untuk jimatkan minyak bagi memastikan sampai ke stesen minyak berhampiran.
“Bayangkan kami sampai pada pukul 12.30 tengah hari. Memang risau, tambahan kami nampak ada kereta tersadai tepi jalan mungkin sebab enjin dah panas sangat,” katanya ketika dihubungi Kosmo!
Seorang pengguna lain, Nik Muhd. Shafiq, 26, berkata, walaupun jumlah kenderaan agak banyak tetapi kesesakan sedemikian tidak seharusnya berlaku.
Dalam pada itu, Menteri Kerja Raya, Datuk Seri Alexander Nanta Linggi berkata, semua kerja penyelenggaraan jalan raya di seluruh negara ditangguhkan bagi memudahkan perjalanan orang ramai pulang ke kampung halaman masing-masing berkuat kuasa semalam.
Katanya, ia mendapat persetujuan konsesi lebuh raya selama 20 hari bermula semalam sehingga 7 Mei depan.


Nenek maut cuba selamatkan cucu dilanggar motosikal
Oleh IVAN AMIRUL

18 April 2023, 6:09 pm
KOTA KINABALU – Seorang wanita maut selepas dirempuh motosikal ketika cuba menyelamatkan cucunya daripada dilanggar ketika melintas jalan di Jalan UMS berhampiran Kampung Rampayan, Manggatal pagi tadi.
Dalam kejadian pada pukul 8.45 pagi itu, mangsa yang berusia 56 tahun dan penunggang motosikal berusia 46 tahun disahkan meninggal dunia di lokasi kejadian akibat cedera parah di kepala.
Sementara itu, cucu wanita terbabit berusia sembilan tahun dan pembonceng wanita berusia 47 tahun mengalami cedera ringan.
Ketua Polis Daerah Kota Kinabalu, Asisten Komisioner Mohd Zaidi Abdullah berkata, siasatan awal mendapati mangsa yang menaiki motosikal bersama teman wanitanya bergerak dari arah Indah Permai menuju ke 1Borneo.
“Bagaimanapun, sebaik tiba di lokasi kejadian, seorang wanita tiba-tiba melintas jalan bersama cucunya. Penunggang motosikal gagal mengelak sebelum merempuh mangsa wanita terbabit dan terbabas ke bahu jalan.
“Kanak-kanak perempuan hanya cedera ringan selepas sempat ditolak neneknya bagi mengelakkan dilanggar motosikal,” katanya dalam kenyataan, hari ini.

Mengulas lanjut, Mohd Zaidi memaklumkan pembonceng motosikal yang mengalami kecederaan ringan di muka dan kini dirawat di Hospital Queen Elizabeth (HQE).
“Semua mangsa yang terlibat tidak disyaki mabuk namun spesimen kedua-dua mangsa yang maut akan diambil untuk dianalisa ke Jabatan Kimia dan kes disiasat di bawah Seksyen 41(1) Akta Pengangkutan Jalan 1987,” ujarnya. – KOSMO! ONLINE


Suami kahwin lain guna duit isteri
Oleh KOSMO!

18 April 2023, 7:00 pm
KAMPALA, UGANDA – Seorang wanita di Uganda tidak menyangka suaminya tergamak berkahwin dengan kawan rapatnya sendiri menggunakan wang yang dikirim hasil  titik peluh dia  bekerja di luar negara, lapor laman berita GH Page semalam.
Menerusi hantaran di laman TikTok, wanita yang menggunakan akaun @Katharine795 itu mendedahkan dia bekerja di Arab Saudi dan sering mengirim wang kepada suaminya setiap bulan sebagai simpanan bagi membeli rumah.
Tanpa sepengetahuan wanita itu, suaminya menggunakan wang tersebut untuk berkahwin dengan rakan baiknya sendiri dalam satu majlis pada Sabtu lalu, malah tergamak meninggalkan isterinya dan tiga anak mereka.
“Saya mengirim wang gaji kepada suami selama dua tahun dan lapan bulan untuk dia membeli tanah dan membina rumah kami. Sukar untuk mempercayai dia menggunakan duit itu untuk bertunang dan esok (Sabtu) adalah hari perkahwinan mereka.
“Hubungan selama tujuh tahun ini berakhir dengan air mata. Suami yang mempunyai tiga anak bersama saya akan berkahwin dengan rakan baik saya sendiri menggunakan wang saya,” katanya menerusi luahan tersebut.
Perkongsian itu mendapat perhatian ramai dengan pengguna media sosial lain memberikan kata-kata semangat kepada wanita berkenaan.

“Tiada masa untuk menangis. Pergi kepada suami anda dan berikan ‘pengajaran’ kepadanya. Ini tahun 2023, kita tidak ada masa untuk menangis. Beri dia pengajaran,” kata seorang netizen.
“Jangan menangis untuk manusia. Menangis kepada Tuhan, Dia akan memberi jawapan kepada anda,” ujar pengguna media sosial lain. – Agensi